KAN CALAI KA HMUH DAAN LE KA TUANVO - Chinland Today Media\nMarch 3, 2009 5:12 pm·1 comment\n“Bawipai’ hmai ah tangdor in um uhla a lo khaisang ding.” – James 4:10\nCALAI hnatuannak ih ka telnak pawl mallai ka tarlang duh. Kum 2003-2008, kumnga sung Falam Baptish Churh, Yangon (FBCY) ah Editors: Rev. Run Cung Mang, Rev. Mike Zung Ceu le Thian Uk Thang @ Nhgepi pawl thawn Kawhhran ih suahmi Vankau Arsi magazine (thlali veikhat) le Nitin Thlarau Rawl, (thla-3 veikhat) siseh, Laica Zirnak (Rev. Run Cung Mang ih nganmi le Kawhhran ih tawlrelmi), Falam Baibal Edit saalmi (Bible Society ih tuanvo neitu le Pastor pawl thawn), le a dangdang Falam tong ih suahmi magazine le cazual tete ah Computer ca-cuk le ceimawi (Lay-out design) lam in kum (4) lai Pastor pawl thawn kan tuan tlang. Hih ka hnatuannak sungih ka tontehmi pawl ihsin kan Calai ka hmuh daan le hmailam ah kan CALAI a thanso vingvo theinak dingih ka hmuhmi pawl ka tarlang duh ve.\n1. Kan Calai ka hmuh daan:\n(a) Pathian thluasuah:\nKan CALAI hi Pathian ih thluasuah a si kan ti theinak cu Leitlun huap ih hmanmi cafang (A, B, C) kan nei/hmang thei ruangah lungawi umtuk. Internet ih ca kan kuat awk tikah a hranpa ih cafang (font) thun a tul nawn lo. Asinan, Pathian ih thluasuah a si rualrual in Pathian sunlawinak ah hmang ding le kilkhawi ding hi a neitu in tuanvo tumpi kan nei ti a thei fiang hrih lotu kan tamzet lai.\nLungawi umzet pakhat cu tuni tiangah Laimi in tongkhat kan hmang lo, asinan Kawlram pumpi le Leitlun (World) level in Laitong (Chin Language) tiih an theihmi cu kan hman reromi hi a si timi ka theih tikah mak ka tizet. Keimah rori tla Radio sungah thuanthu cawn siar le relnak in kan Lai Radio caan ah veihnih lai ka tel ngah ve ih a sunglawi ka ti nasa.\n(b) CALAI, Miphun khaisangtu:\nKan theih cia zo vekin CALAI hi Miphun pakhat ih thansonak tahfung a si. Kei cun kan CALAI ruangah kan Miphun hi a tumsuk hnakin thansolam pan in ka hmu.\nPakhat le pakhat soisel-awknak a phunphun cu a suak ko e, asinan hih buainak ruangah mino tampi CALAI lam ah kan mit a vangter. Cafangkom le catluan feh daan lam ah kan sambauzet ko na’n mai’ lung sungih a ummi kan ngansuak cio tikah, veithum veili kan ngan cun kan cangan ah cafangkom le catluan feh daan a remcaang vingvo.\n(c) Thinlung hmunkhat kan neih theinak ding:\nKan CALAI ruangah pakhat le pakhat duhdawtnak le lungrualnak hi hmuh ding a mal nasa. Cuhnak in soisel awknak sawn ka hmuh in ka thei tam sawn, riahsiatza ngaingai. Kan buaipimi hi duhdawtnak le lungrualnak sawn ah kan her thlang pei. “Bawi Khrih ah pumkhat kan si.”\nHih catluante ah thil dang tla a kim theh zo. Khrih ah pumkhat kan sinak hi Biakinn lawngah langter loin a lenglam ah tla langter ve thlang uhsi! Cutik lawngah kan CALAI ruangah Bawi Khrih a sunglawi dingih thinlung hmunkhat kan pu thei ding. Kan buai tulmi le buai ding hmuahhmuah kan buai theh zo. Hih kan buainak ruangah a sia le a tha, thlun ding le thlun lo ding kan thei fiang cio zo.\nHmuh awk thiam lonak pawl ngaithiam dil aw in pakhat le pakhat rem-aw te’n ke kan kal tlang thlang pei. Lai Phun Suah Ni (Chin National Day) ah Pu Hming ih thinlung puakkuai in duhdawtnak thawn a cahtami cu:\n“Chin mi zaten lungrualnak a um hlan sung cu midang kut tangah nembet in kan um ringring ko ding” ti a si. Hih tongkam hi thate’n kan ruah a tul. Laimi kan mal nawn lo, fimthiamnak kan neihmi tla a menmen nawn lo. Laimi Zalennak duh-umtak kan ngah theinak ding CALAI lam in thungai thlak in tan kan laak a tul.\n(d) Thli-lak (Online) ih kan Calai\nThli-lak (Online group-mail) ih CA kan nganmi pawl siar tikah hmailam thansonaklam ih Canganmi siar ding hi a mal ngaingai. Rev.\nRun Cung Mang in tikcu caan pekin Khrih le Calai hrang ti’n NITIN THLARAU RAWL le LAICA ZIRNAK a thlahmi hi tha te’n a siar cuca teh kan um maw? Kan ngan le kan siar tammi cu thuthar (hot news) a um le lawngah kan siar, ngan theu si lo maw. Thli parih ca kan ngan le thlahmi pawl ka zoh tikah a catluan cu rel hlah Cafangkom daan tla kan sambau nasalai.\nLungawi um ka timi pakhat te cu kan ti thei tawk cio in ca kan ngan le kan thlahmi hi a si. Kan theih tulmi cu, a ngan le siar lawng si loin kan hnakin Calai thiam rinsan mi pawl ih cangan daan, cafangkom daan le catluan feh daan pawl zohthim le cawn hna tla hi kan thiam a tul.\n(a) Zir/ Zirh\nRamleng um pawl in ahleice kan zir/zirh a tul. Hmundang, ramdang kan um hnuhnu cun kan Tong le kan Calai hi hmannak a mal ngaingai thlang. US thleng pawl in khawlak ah Mirang tong duh le duh lo, thiam le thiam loin an hman a tul.\nCutivek thiamthiam in hmundang, ramdang ih um pawl khal in kan umnak ram ih an hmanmi tong kan hman a tul. Cutikah kan Tong le kan Calai kan hmannak ding hmun umsun cu mai’ innsang le Biakkhawmnak lawngah a si zo. Curuangah kan Calai hi mah rori in thiam tum in zir/zirh a tul.\n(b) Cangan le Casiar:\nCasiar hi ka paih lozet, asinan siar lo a cang lo ti’n phunsang tlawng ka kai cin in ka thei aw suak. A thiam pawl ih nganmi pawl siar tam in a thatnak zawn a ummi hminsin in thlun ding le fehpi ding a tha ka timi, cawntlak a umsun pawl lakkhawm in thansopi thei zuam ding hi ka tumtahmi a si.\nCuti si loin, casiar le cangan tam si lo, siarmi umsun ah an tipalhnak pawl lawng hminsin in mai’ duhpoh ngan in mipi hmai ah tarlang ding hi a si hrimhrim lo. Rangoon ah kum 5 sung Calai hnatuannak ih ka hmuhton tambikmi cu…\nCahram ngantu pawl in theih-tawk suah in an ngan ih cuih an nganmi parah thazaang ngahmi sim le rel si sawn loin an tipalh/sualmi pawl soisel le thinheng riangri sawn tla an um. A tuantu, ngantu in harsazet in an tuan na’n a siartulam in kan thei thiam lo theu.\nCuruangah a ngantu khal in fimkhur in, a siartu khal in mawhthluk le soisellam si loin a thatsin theinak ding hitin, khatin si deuh sehla ti sawn hi a thupi. Ngan ve, siar ve ti lawngin kan Calai thansonak hrangah a tawk lo zia hi kan theih a poimawhzet.\nLaimi kan si, hnam dang, tong dang a uar daan kan thiam a `ul. Mai’ phun-hnam le Calai zahpi riangritu tla kan um betlai. Ningzah thlaktuk. Phunsang Tlawngta tampi Laica cafangkom daan a thiam hrih lo kan tamtuklai. Mirang le Kawl riangri sawn cafangkom daan kan thiam sawn.\nHihi Tlawng ah kan CALAI kan zir lo ruangah tla a si ko nan kanmah rori in kan sunsak lo ruangah a si. Mipi in kan CALAI ziangtluk kan thiam ti cu Internet ih canganmi pawl kan siar tikah kan thei mai.\nKan thlennak ramtin ah kan Calai Zirnak hi kan ngaihtuah a tul. Innsang pakhat in a malbik LAICA ZIRNAK cabu pakhat ciar kan neih a tul. Tan kan laak zo vekin atu hnakin kan zuam sinsin pei.\nKan Calai ruangah Pathian a sunglawi ih kan Miphun mi kan bang theinak dingah kutkai aw le thinlung hmunkhat, ruahnak hmunkhat nei in kan MIPHUN le kan CALAI hrangah hna tuantlang thlang uhsi!\nSalai Thian Za Thang @ Thangkolh\non March 4, 2009 at 11:17 pm\nThangkolh cu na ti tha nasa.\nKan calai hi tuantlak, buaipi tlak rori a si. A tha si , a kim fawn. Laimi hmuahhmuah ih thiam awl le theih olte a si. Zapi thiam theih dingin tuanvo neitu kan tampi nan a tuantu mimalte lawng an si fawn. Rak zuam sinsin aw.


Online Ih A Tlangval Thawn An Tongaw Cu Mah Le Mah Thatawk A Tum – Meifar\nOnline Ih A Tlangval Thawn An Tongaw Cu Mah Le Mah Thatawk A Tum\nOctober 28, 2021 admin Leitlun 0\nOnline san ih um kan si ih online sungah thil ziangkim kan tuah thluh. Fala tlangval khal online fehtlang in an rak hawlaw rero, ṭhenkhat cu nupi pasal ṭha zetzet nei ngah khal an um nan leitlun cu a famkim lo tivekin bum rak tong khal an um thotho. Curuangah online sungih kan tlanlen tikah kan fimkhur tlang hi a thupi zet.\nChina fala kum 23 mi in online fehtlang in tlangval anei, online sungah cun an duhdawt aw zet. Online sungah cun a tlangval hi a mawi ngaingai ih a duhthusam a tling, cutin tongaw dingin an tiamkam aw. Fala in a tlangval tong ding cu a hngakhlap tuk ih a tlangval umnak km 251 ih hla Madunjiang City ah ava feh.\nHotel pakhat, inndot 7th floor-nak ah tongaw dingin an tiamkam aw. Hotel parih an va tongawk tikah cun online sungih a tlangval cu a zum vek arak si lo. Hmelsia zet, upat zet arak si ruangah fala cu a beidong tuk ih a lungkuai, a duhthusam zaten an ziamral thluh. Ihhmut sii a ei ih palang kuai thawn a ngel thahri a atcat tum, a tlangval in a thiam tawkin a hnem rero.\nFala in “In bum!, in bum a si” tin a au ciamco ih hotel inndot 7-nak ihsin dawp tlak a tum, cutin an buai rero laiah kiangkap um mi ṭhenkhat in palik pawl an rak ko lohli ih an va runsuak thei. Fala cu siizung ah an tlanpi ih a thinlung harsatnak lam an tuamhlawm. Online mipi pawlin “Tlangval cu an tampi si, hivek men ih mah le mah thataw tum cu a ṭha lo” an ti.\nSagaing Ramsung Ah PDF Pawl An Cak Deuhdeuh Ruangah Min Aung Hlaing In Special Ralkap Pawl A Kuat


A Rualpi Ṭha Bik A That – Meifar\nA Rualpi Ṭha Bik A That\nFebruary 7, 2022 admin Leitlun 0\nVintai khua ih um pacang kum 34 mi Vyache in a rualpi ṭha bik cu ramlak ah a hruai ih a soisa ciamco hnuah amai thlan ding a laihter, cutin a that ih a phum hngal.\nCumi hnuah Vyache cu tualsung palik pawlin an kai ih tualthat thubuai an orhter lawk nan thilumdan pawl an theihfiang hnuah cun tualthat thubuai an orhter nawn lo ih mah le mah thataw dingin hringhrotu tin thubuai niam sawn an orhter.\nA thubuai orhmi cu tualthat thubuai a si nawn lo ih midang thataw dingin hringhro timi thubuai a si ih kum 6 sung thawngtla dingin a thu an ṭhencat, a thawngtlak sungah hremnak le hnaṭuan harsa an fial zik lo.\nCumi hnu khalah an khua mipi pawlin thubuai zianghman orhter lo dingin an ngen ih thuphorhnak an tuah ruangah thuneitu pawl cu an luzing zet, a thuhla cu an buaipi vivo lai dingih mipi ngennak in nehnak a co asilen an suah zalen sal ding.\nZiangruangah a rualpi ṭhabik a that ti asilen a rualpa in a fanu kum 6 mi arak pawngsual ruangah a si. A rualpa cu kum 32 mi Oleg a si, a itthat sungah a phone a zohsak ih a fanu kum 6 mi a sualpi lai video a hmu.\nA fanu nauhak te cu a puahcok ciamco ih a fanu in, “Oleg, a tawk zo, ka tuar thei nawn lo, Inn ah ka tlung duh” tin a ngen rero lai video cu hringtu a pa in a hmu ih a ningna tuk ruangah a rualpi ṭhabik cu a that.\nCun a phone sungah nauhak dang kum 6 mi le kum 11 mi a pawngsual lai video khal an hmu bet, nauhak dang 2 khal an khuami an si. A fala hlun ih fanu khal arak sualpi ṭheu, asinan a fala hlun in zianghman arak thei dah lo, video an zoh hnu lawngah a theisuak.\nTualsung mipi pawlin, “Ziangvek pacang khalin a thiltuahmi hi an tuah thluh ding, mai fanu pawngsual lai video hnuah ziangvek pacang khalin an tuar thei lo ding, an um men thei lo ding. A thiltuahmi hi an tuah ve ding. Midang hrangah zohthim tlak a si” an ti.\nAn ram hruaitu upa pakhat in, “A thubuai hi relsak a har tuk, ziangvek hremnak kan pe ding ti kan rel thei hrih lo. Mipi pawl cu a lamah an tang thluh” a ti.\nRalkap Lamtang Pafa An That\nKalaymyo Doawknak Ah CNDF Ralkap Pakhat Ih Nunnak Liam


Salingyi ih khuami pawl an urkaang that dan cu a raap um tuk | Falam Online Media\nSalingyi ih khuami pawl an urkaang that dan cu a raap um tuk\nRalhraang SAC ralkap pawl in Sagaing ramṭhen, Salingyi peng, Donetaw khua ih mibur an urkaang thatmi thuthang cun Myanmar pumpihuap a hnin ter.\nMeikhu a suak rero laimi an ruak pawl video tawi an zuk mi cu online ah a darh ih, an taksa ruangpi umdan le video zuk tu`i ṭahhah awann cun a zohtui` Lung a hngong na zet.\nRalhraanglam hoi deuh ih ca thlah ṭheu pawl cun an that hnu ih urkaangmi sivekin thu an suah nan, Video tawi ih a lang dan ahcun talbuai phah ih nunnak cemmi siin a lang.\nTuizing, December 7 ih thil thleng a si ih, rapthlak zetih that tuar pawl hi hriamkaibu thawn pehtlaihawknak neitu khal an si lo ih, hriamhrei keng khal an si lo tiah khuami pawl in an rel.\n“SAC ralkap thazaang 100 hrawngin kan khua an ra nor ih, cumi ṭih ah an relh lai ah kaih an tuarmi a si” tiah khuami pakhat in a rel ih “mizaanlam ihsin bomb puah an tuar nasa ruangah hngirṭeu in kan khua in ra siim” a ti.\nUrkaang tuar mibur hi mipum 10 hnak ih mal lo an si ih ralhraang SAC ralkap pawl in nasaten kut an thlak hnu ah hri thawn an ṭawn ih nung cingin an urkaang that tiah PDF hruaitu mipakhat in Myanmar Now hnen ah a sim.\nMithi pawl ih hmin cazin (Myanmar Now)\nNunrong SAC ralhraang kut tuar lakah kum 30 le 40 mi pakhat fingfing baaklocu kum 20 kiangkap mino hlir an si.\n← Ni 2 zon rorin rapthlak zetin Chinmi that tuar\nFalam le Kalay karlak ah myone Phungki hotu a hlo →\nAtufang Pi Suu Kyi le U Win Myint dinhmun\nFebruary 13, 2021 Ni Hnem Sung 0


Kalaymyo ah Oxygen khawpkham a um lo nak san cu hitin a rak si ziar | Falam Online Media\nJuly 23, 2021 July 23, 2021 Ni Hnem Sung\t0 Comments\nKalaymyo ih Covid 19 mina pawl hrang Oxygen khawpkham a um lo nak san cu kawhhran ṭhenkhat le bulpak neinung deuh pawl in hamṭam lungput an nei ruangah a si tiah KCTC ṭuanvonei Pu San Thawm Thang in a rel.\n“Tulai Kalaymyo ah Covid mina hrang Oxygen kan daih awk lo nak pakhat cu kawhhran ṭhenkhat le bulpak neinung ti aw deuh pawl in ralrin nakah ti`n Oxygen tamtuk an la ṭhen”.\n“Midamlo innsang` pawl in vansang mangbang in an dil hman ah an mai kawhhran lo cu an pe siang lo. Himihi ruah ṭhat a ṭul nasa. Hitivek ih hamṭam tukin kan um ruangah damlo mangbang in an ṭul mi zat Oxygen an ngah lo phah a si.”\n“Mipi zawnruat in ramleng lam tiangin hitiih nasaten an neih sin lo tiang in ṭanpi laiah zo khal a nih sawn ti thinlung nei in kan um a ṭul. Curuangah himihi ṭhaten ruat uh si law” tiah Kalay Christian Thlanmual Committee hotu Pu San Thawm Thang in a ti.\nKalaymyo ah Covid 19 suarthumnak a lut hnu in nitin rorin Covid mithi 10 tal an um ṭheu ih cupawl lakah Oxygen khawpkhamlo ruangih a thi mi mipakhat tal an tel ringring tiah theih a si.\n← SAC ralhraang in Ṭaal khua ah thilri Kyat Ting 150 man Fir/Siat sak\nSAC ralhraang UN ih hrolhawk tum ve cu an hlawhsam neknek →\nFalam Peng le Chinramkulh Peng tinkim ih Hrilawknak result UPDATE netabik


Canada ah Chin National Day Hmang Ding - Chinland Today Media\nFebruary 3, 2009 5:50 am·0 comments\nBy-Pu Khuang Lian Sum\n03-02-09: A Vawi 61, nak Chin National Day, cu Pu Tha Zul, ih hoha nakin Canada ram Ottawa khawpi ah Feb, 20 ah ropi zetih hmantum asi. Pu Hram Nei Luai hnenih si thu kandawn nakah Chin National Day thuhla ah Canada ramsungih kan Chin mipawl’n harsatnak kanrak tawng theuih.\nCui kan tawnmi harsatnak cu Chin National Day a ni diktak Feb, 20 ih tuahduhlo ih nidang leh thla dangih tuahduh kan Unau hrekkhat pawl anrak um theiih cu micu kanbuainak bik asi ati, Asinan tuikum 2009 cu a Ni diktak Feb, 20 ih tuahding in himi thurel nakih a rasuakmi pengtinkim palai in lungrual nak kan neitlang ih a lungawi umzet tiah asimbet. Dr, Tam Awng Ling cun Chin National Day cu Ni leh thla neimi asi ih mai mancan leh maiduhcan, mai phurcan ih tthawn dualdo theimi asilo ih. Chin National Day Ni kan tthawn asilen a thuanthu khal kan tidanglam a ttul ding tiah a sim.\nCanada ramih Chin National Day Ni danglam ih tthawn duhtu pawlhi CNF mi le sa pawl ansiih. CNF party dinsuah nikha March 20 asiih tulai khalah kumtin March 20 khi CNF day tiah an run hmang ringring ih Cu raungah Chin National Day hi CNF Day ih hnuh lut an tum asi ke maw? tihi mitampi thin lungsungah thusuh nak tumzet asi.\nTui kum Chin National day Ottawa ih tuahding mi ah hin Peng tinkim in lammawi phunphun suahpi an tumih. Hnipuan khal mahle pengthuam cio suahpi tum asiih, Hla salthiam hmuntin ihsin an ratel dingthu khal dawn asi, tiah Pu Hram Nei Luai cun asimbet.\nCanada Rorel Innpi Parliament Kap; Pakhat Hliam


Kum 256 Nung, Sansautak Tuluk Putar Li Ching Yuen .. -\nKum 256 Nung, Sansautak Tuluk Putar Li Ching Yuen ..\nMai Sofia December 18, 2020 0\nTusan ah hitin rel men ahcun capoh vek, thuphan vek a bang nan an thuanthu ngannak cauk pawl kan siar tikah a taktak asi.\nTuluk ram Sichan District, Cuchan Yannia pyine 1677 kum ah an hring ih a suah hnu kum 10 ihsin Sii sirtheih thinghrampi pawl hawl in a cawm awk. Li Ching Yuen cu an mai umnak Tuluk ram lawng silo, Tihbet ram, Victnam ram , Thailand le Russia ram tiang thing hram a hawl ringring. Cun, thinghram ihsin sir zuu a tuah ih a hmang. Thinghram sir zuu pawl an hmang ringring ih a no lialli,, A kum 72 , 1749 kum ah Kungfu a zirh thei. ralkap sungah kum 6 a um.\nKum 100 si hnu tiang thinghram hawl a paih tuk.. thinghram hawl khal ah a cak tuk. A dungsanglam Pe 7 asi. Tuluk ralbawi Wu Peifu in Li Ching Yuen cu a kawh ih ” Tuluk ram ah sansau bik laksawng a pe. ” Ziangruangah na san sau ” tiin an sut ih ” dai ziarzi thinlung in nung uh .. Cumkhen vek in nuam ten cangvai uh .. ” tiin a sawn.\n1982 kum ah Yuko University ih Professor pakhat cun Li Ching Yuen ih sansau nak a mangbang tuk.. rinhelh nak a nei,.. Sinan , Tuluk cozah kum 150 kim nak, kum 200 kimnak tivek pawl laksawng an pek ih a zum sal. Li Ching Yuen ih thuanthu cu a phunphun in an ngan.. The New York Times cun 1929 kum a ngan.. ” a inn kiang ih rualpa in kum 80 hrawng pakhat in keimah thawn kum bawngaw ding in ka ruat.. lamlam .. a nih cu a Pu le pi pawl thawn an lek tlang zo ” tiin an ngan.\nLi Ching Yuen cu kUm 256 – 1933 kum ah tar nat in a thi.. A thih hlan ah Nupi 24 a nei.. fapa, fanu 200 tlun a nei ih san 11 tiang a nung. A thih tikah a nupi netabik cu kum 60 asi. Ahrek cu Li Ching Yuen cu 1763 kum a suak tiin an rel. taktak cun 1763 kum ah a suak hmanseh kum 197 asi thotho asi.\nSource : 11 : 11 fb page ..\nPrevious Post: ” Joe Biden President Sinak Mipi Hmaiah Thukham A Lak Ni Tiang White House Ihsin Ka Kian Duh Lo Ding.. A Thin Ka Hnaihnok Ter Ding ” Tiin Donald Trump Nih A Rel..\nNext Post: Social Media, Online Ah Hmin Lartak, TikTok Ih Lek Thei Bik Falano Pakhat Motor Cycle Accident ..


Thurawn Petu In Singapore Ram Do Dingin Thurawn A Pe – Meifar\nThurawn Petu In Singapore Ram Do Dingin Thurawn A Pe\nASEAN meeting ah Min Aung Hlaing an telter nawn lo ruangah ralkap pawl cu an sa vutvo. A phunphun in ASEAN palai pawl cu ralrinnak an pe, Min Aung Hlaing khal amai duhty vekin meeting cu ava kai tum thotho. Nay Pyi Taw ah nazi 3 sung meeting an nei ih ASEAN palai cu Kawlram leiram ara pal veten rak kai hngal dingin an tawlrel.\nAn meeting-nak ah Min Aung Hlaing in ASEAN meeting thuhla le ramsung ih leihnuai lamzin thuhla lawng thaw zetin a rel rero. U Mann Nyein Maung in “Leihnuai lamzin thuhla cu kathaw zetin a rel rero, thildang cu a relthaw lo.\nCuruangah a rang theibikin leihnuai lamzin tampi tuah lohli dingin thurawn ka suah ih a lungkim zet. A cabu sungih a ngan lai ka hmu, leihnuai lamzin tampi kan tuah asilen lamzin ong puai ah vei tampi a feh thei ding” a ti. Thurawn petu pakhat U Khin Maung Swe in ASEAN thuhla ih an lungawi lonak ah ASEAN ram pawl cu do dingin a relsuak.\nU Khin Maung Swe in “ASEAN pawlin ralkap hotu Min Aung Hlaing cu an hmuhsuam lai asilen ASEAN ram pawl kan do dingih nun kan sim ding. Thailand ram cu sai (vui) var pakhat kan pe asilen kan lamah a tang dingih ral in dopi ding. ASEAN ram pawl kan do asilen Singapore ram hi kan do lohli a ṭul” a ti.\nMeeting kai ve U Mann Nyein Maung in “Raldonak thuhla reltu cu thurawn petu pawl an si, Singapore ram an la thei asilen an rak tiamkammi kum 5 sungah leihnuai lamzin tampi an tuah tummi pawl cu an tuah lohli thei ding an ti. Himi thuhla ah ralkap/ralbawi pawl cu an kaa an cip thluh, doawknak thuhla ah zianghman an relve lo.\nSingapore do dingin ralkap khal an um nawn lo, ramsung khal a buai rero lai ruangah thilcang thei lo a si” tin media hnenah a sim thei. Raldo ding thuhla an thehlut mi cu Min Aung Hlaing in a lungkim hmel zet a ti. Ralkap hruaitu pawl lakah Singapore donak ah ṭih ding zianghman aum lo tin an rak aunak cu kum reipi a si zo.\nChina Milian Zetin Bank Ah Sumpai Ava Suah, Hnaṭuantu Pawl Thawn An Tithiam Aw Lo Ruangah A Sumpai Cu Kut Rori In A Siarter\nRialti Khua Kiang Hramrul Lakah Mithi Ruak Pakhat An Hmu


Kalaymyo : Natchaung kiang ih Doawknak ah Ralkap 6 thi in Mipi lam 1 nunnak liam - Falam Online Media\nKalaymyo : Natchaung kiang ih Doawknak ah Ralkap 6 thi in Mipi lam 1 nunnak liam\nMarch 31 thlacem ni ah Sagaing ramṭhen,Kalay myone, Natchuang khua in 5 falung hrawng hlatnak ah ralkap le mipi an kapaw ih hriamhrei hmanrua thlauaw zet cingin mipi lam in ralkap 6 an kap that tiah Mizzima thuthang in a phuang.\nRalkap cetcangdan tuar thei nawn loin Kalaymyo mipi cun March 28 ah hriamhrei neihsun hmuahhmuah phorh in ralkap pawl an do thok.\nCuih ni ah Chinmi miralṭha 3 kan sung ih ralkap lam khal amalbik 4 an thi tiah a hmutu pawl in an sim.\nKalay sehvel ih khuami pawl khalin hriamhrei an neihsun hmuahhmuah suah in le a fim zawng in (ralkap motor kham dingin thingkung an hau tluk) ralkap an rak do ve ih March 29 le 30 ni ah Kalay-Gangaw ziin ah ralkap le mipi an kapaw.\nCutin, March 28 ihsin thok Kalay sehvel ah nitin kapawknak a um ih thlacem ni March 31 ih ralkap le mipi kapaw cu suun nazi 1 in zaanlam nazi 7 hrawng tiang a siih nasazetin nazi 6 kimzik an kapaw.\nCumi ah ralkap lam cun santhar meithal cangkang hmangin nasa zetin an kap nan mipi lam in kum 18 mi Mg Khine Zaw Win a nunnak a liam ih ralkap lam cu mi 6 rori an thi tiah Mizzima thuthang in a phuang a si.\n← Kum 5 mi naute pawngsual thattu cu TNLA ralkap in Thih Daan Tat\nChaungkhuah Doawknak ah Pu Ram Hlur nunnak liam →\nRalhraang SAC ralkap in Sagaing PDF sakhaan luhcilh, mipi ralkap 8 kap that\nOctober 17, 2021 Ni Hnem Sung 0\nYangon-Mawlamyine Tlangleng lamzin ti siat tum


Mah le mah Ngaidam aw - Chinland Today Media\nMah le mah Ngaidam aw\nSeptember 9, 2012 1:09 am·0 comments\nBible Siar Ding: 1 Timote 1:12-16\nKhrih Jesuh cu misual rundam suak dingah leilung ah a rung ttum timi hi a dikmi ttong a si ih famkimzet ih zum tlak le pom tlak a si. Cuih misual pawl lakah kei hi misualbik ka si. – 1 Tim. 1:15\nLeilung tlun ih mi hmuahhmuah lakah aa emem ih cangvai, mi hnaihnok, le thil borhhlawh tuah in ka bulpak sinak buaipitu, ngaithiam dingih harsazetmi minung cu keimah hi ka si ko ding. Himi thu ah keimah lawng cu ka si ve lemlo men thei.\nKa rualpi nu pakhat in atu naite ahkhan a liam ciami kum rei lo te ih thil a rak tipalhmi thuhla ah ziangti’n amah le amah a ngaidam aw thei ding timi thu in sut. Pathian hnen ihsin le a minungpi pawl hnen ihsin cun ngaidamnak a co zo, asinan a thil tuammi le atak ih a cangvaihnak pawl in a thinlung sungah atu le tu ttihphannak a suahter. Ziangtluk in a zuam rero khal le amah le amah cu a ngaidam aw thei hrimhrim lo.\nPathian in veikhat in ngaidam zo ih kanmah te’n neta thil kan ti palh saal asile cu sual ngaidamnak cu ziangtite khal in a cang thei nawn lo ding sikhawh ti’n kan ruat ttheu. Himi hi mi pakhat in hiti’n a rak sim dahmi vek a bang, “Hramlak rangttial (zebra) khazan zawng (purple) thu cu ruat nawn hrimhrim hlah.” A si, hmakhat duak ahcun hramlak rangttial (purple zebra) thu kan ruat saal pang ttheu! Hngilh dingin kan zuam awk tikah kan thinlung sungah ttihnung raapthlakza in a taang deuhdeuh sawn.\nTirhthlah Paul in a liam cia caan ih a nunnak cu hngilh thei dingin a zuam aw ciamco lo. Cu ai ah anih cun Pathian ih zaangfah lainatnak le ngaidamnak a tum zia theih fiangnak ah a hmang sawn. A liamcia caan ih Pathian ih in ngaidamnak in tuni ih kan nunnak sungih hna a ttuan tikah hngilh dingin zuam ciamco hlah. Cuhnakin, cumi cu Pathian ih mizia, a sinak le a mi ngaidam thei zia a lo theihter saaltu ah hmang sawn aw.\nVancung ih um kan Pa, In ngaidamnak cu ka sualnak hnakin a tumsawn ringring ruangah lungawithu ka lo sim.\nSual ngaidam zomi ka si ti ka ciinken ringringnak cu tuni ih Pathian thawn kan pehtlaih awknak caktertu dingah ziangti’n ka hmang thei pei?\n"A Si Lo" "A Si" Ti Aw\nPathian thawn Mahte lawng


A Pi A That Hnu Kum 28 Ah Hringtu A Nu A That – Meifar\nGreece ram, Grevena khawpi ih um mipa kum 59 mi in December 14, 2021 ah hringtu a nu kum 83 mi Victoria cu a pawngsual hnuah lukhum in a nen that. Tualthattu hi thluak fehdan diklo an timi a si.\nA nu cu a that hnuah tak a kolh ih a hnipuan pawl a thlengsak thluh, cutin mithi ruak vuitu hnenah ava feh ih ihkhun ah a nu hi thicia in a hmuh thu a sim thei, cun mithi ruak vuitu hnenah phum hngal dingin a ngen ruangah mithi ruak vuitu in rinhlelnak anei ih tualsung palik pawl hnenah thilthleng cu a sim thei.\nTualsung palik pawlin tualthattu cu an kai ih a thiltuah rapthlak zet khal a phuangaw, hringtu a nu a thatnak a san cu a rawlei ding mi a urkang sak ruangah a ti. 1993 kum ah tualthattu hi kum 32 mi a si ih a pi (a nui nu) arak rek that zo, cutawk ah palik pawlin an kai nan a thluak fehdan a dik lo ruangah kum reipi sung thinlung ciangkuang lo pawl umnak runinn sungah an khum.\nA dinhmun a ṭha deuh ih an ruat runagah an suah zalen ih tlawnginn ah Gym saya a ṭuan, cumi hnuah hringtu a nu cu a that ih thinlung ciangkuang lo pawl umnak runinn sungah palik pawlin an khumsal ding.\nThailand Ralkap Pawlin Kap Dingin Tim An Tuah Aw


Pope Francis le Nancy Pelosi Vatican ah tonawknak nei | Radio Veritas Asia\nPope Francis le Nancy Pelosi Vatican ah tonawknak nei\nPope Francis cu kan dung Zarhpi ni, October 9 ah USA ram ih House Speaker a si mi Nancy Pelocy thawn Vatican ah tonawknak an nei a si. Nancy Pelosi cu sumdawng thiamzet mi a pasal Paul Pelosi tel in midang khal in an thlun. Nancy Pelosi ih ton mi ah Pope Francis lawng si lo in Vatican ih Secretary a si mi Cardinal Pietro Parolin, Vatican ih ramdang thawn pehtlaihnak tuanvo nei tu minister a si mi Archbishop Paul Gallagher khal an tel ve.\nTuitum ih Nancy Pelosi ih khualtlawnnak hi Rome khuapi ih tuah mi G 20 Parliamentary Speakers’ Summit ti mi tonkhawmnak ah thu sim nak nei ve dingah Italy ram ih feh mi a si. Curuangah Italy ram ih Prime Minister Mario Draghi thawn khal tonawk nak a rak nei ve. Nancy Pelosi hi USA ih Italian-American kahpia lak ihsin hmaisabik House’ Speaker tuanvo pek mi a si. A nih hi kum 81 kim zo mi a si ih Pope Francis thawn mipi hmai ih an lang hlan ah, kiangkap kilhim ding thuhla, ram khat ihsin a dang ram ih thawn nak thawn pehpar mi thuhla le milai pianvo thuhla pawl relkhawmnak an nei.\nNancy Pelosi cu Catholic kohhran sungtel pakhat a si ih fate 5 nei tu innsangnu pakhat khal a si. Catholic pakhat a sin an “abortion” ti mi pumsung naute thahnak pompi in tha a pek ruangah a mai um nak Archdiocerse hotu Archbishop Salvatore Cordileone thawn tu le tu thubuai nei mi khal a si.\nLeitlun ih mi menmen Catholic Pathian hnatuan tu pawl ih cazin cu Vatican in suah October 21, 2021\nItaly ih Khristian Thihlu tu pawlkom in Pope Francis cu an pawlkom sungtel ah sunloih October 24, 2021\nPope Francis cu America President Joe Biden le G20 upa pawl thawn tong aw dingah timtuah October 23, 2021\nAmazon hmun hrangah Bishop pawlkom pakhat a dangten phuan dingah Vatican in lungkim. October 20, 2021


Dr. Sasa In “Leitlun’n In Hnawng, An Mit An Sing. In That Tumtu Lak Ihsin Kan Rak Humhim Awk Ve A Ṭul” – Meifar\nOctober 3, 2021 admin Leitlun 0\nSBS News in Dr. Sasa cu online fehtlang in thusutnak an nei, cun ziangruangah Myanmar ram na suahsan? tin an sut. Dr. Sasa in “Myanmar ram ka suahsannak cu phunhnih in aum. Pakhatnak ahcun ka nung humhimnak a si, pahnihnak ah mipi hrang ausuaktu dingah.\nMyanmar ramsung ah ka him lo, ramsung ah rak um ringring sehla in that maw, in kai zo ding. Ralkap pawlin kan kaa huppitnak dingah cun ziangthil khal an tuah ding ti ka theicia” a ti. A umnak hi theih a si lo. Myanmar ramsung buainak ah ramdang pawlin in ngaihsak lo, in hnawng tin a ausuak.\nDr. Sasa in “Sualral lian in in nuai rero lai, siatnak rapthlak zet kan tong. Covid-19 thlisia khalin in nuai ciamco, control theih thil a si lo. Cuvek lak khalah leitlin’n in hnawng. An mit an sing, thla 8 sung ramdang bawmnak kan dil rero nan ziangkhal a si lo. Curuangah in that tumtu lak ihsin kan rak humhim awk ve a ṭul.\nAustralia cozah khal zangfahten ralkap pawl ih sumdawngnak phitsak uh tin kan dil rero zo. Leitlun huap theihpinak hi kan ṭul tuk, ralkap pawl kan nehnak ding ih karbak step pakhatnak a si” a ti.\nAustralia Department of Foreign Affairs in “Myanmar ram hrangah democracy hi kan duhpi, an buainak cu thahrum thawhnak si lo, daiten cinfel dingin kan duhsak. Australia in thahrum thawhnak a nasa sinsin ih nunnak an hlot tamtuk pang ding ti kan phang. Ramsung an buainak cu ralkap le NUG in reltlang in cinfel sehla kan duhpi” a ti.\nSep. 29 Ah Ralkap In Thantlang Ah Mi Pahnih An Kap That Ih 1 Million Kyats An Laksak


Kumkhua A Hmunmi Pathian - Chinland Today Media\nJune 3, 2009 10:55 am·0 comments\nTlang pawl na tuah hlan le, leilungpi na seemsuah hlan ihsin Nang cu thawhnak le cemnak nei loin, A kumkhua in Pathian na si ringring. – Saam 90:2\n– 2Sansiarnak 17-18\n– Johan 13:21-38\nConcise Oxford English Dictionary ah Mirangca ah tikcu caan (time) timi hmin hi tambik an hmang a si ti’n 2006 kum ih report peknak ah an ngan. Mangbang ding cu a um lo. Tikcu caan alak ih cemliam lo dingin le tikcu hleifuan um thei dingin tikcu caan kan hmang rero. Nazi 24 timi caan hi kan nei thluh ko nain hih tikcu caan ah daihcang ko ih um a theih timi mi malte lawngin an cosang thei.\nCuruangah si Saam 90 cu a man a khungzetmi Bible cacaang ah a cang ih tikcu caan ih bikhiahmi kan nunnak ah kan khuaruahnak ret hnakin kumkhua a si mi Pathian hnen sawn ah kan khuaruahnak thleng dingin in kaihruai. “Tlang pawl na tuah hlan le leilungpi na seemsuah hlan ihsin Nang cu thawhnak le cemnak nei loin, a kumkhua in Pathian na si ringring.” (Saam 90:2).\nPathian thangtthat Hla ngantu Matthew Bridges ih hminthangzetmi hla: “Sui Lukhum Tampi Khumter uh” (Crown Him with Many Crowns) timi sungah, “Na Siangpahrang a lianbik cu kumkhua in thangtthat aw” ti’n a phuah. Siangpahrang ti cu hriakculhmi a si ih thuneihnak saangbik neitu a si. Amah nehkhuh theitu ding Vuanzi mibur an um lo, hril awknak ih tel khal a ttul lo.\nTikcu caan cu Pathian ih sersiammi a si. Bawipa cu uktu a si ih tikcu caan herliamtertu khal a si. Nazi le tikcu caan ruangih na thin a hnaihnok asile Saam 90 hi daite in siar awla khuaruat aw. Nazi, ni le kum caan pawl hi Bawipai’ kut sungih ummi an si thu a lo simfiang ding.\nBawipa ih hmaika ah thin hnangam tei’ na pan asile tikcu le caan parih na hmuh daan hi a thar in a um ding.\nKumkhua thawn pehpar in na hmuh daan a dik lawngah\nTikcu caan ih mankhun zia dikzet in na thei fiang ding.


Falam Version – Chin International Daily News\nFalam Version, Games, Sport intertainments\t February 25, 2019\nLeitlun ih club hlawhtling bik le tumbik pahnih, Real Madrid le Barcelona cu ni nga sungah voi hnih rori do aw ding an si thu nemhnget zo a si.\nA voi khatnak cu anmah Spain ram ih a thupi zetmi zuamawknak Copa Del Rey timi a si ding. Copa Del Rey Quarter Final ah an tong aw ih Barcelona innpi ah an rak sit zo. Goal cu 1:1 in an rak duhtawk aw.\nTuizarh Tlawngkai Nithum (February 27 Zan) ah Real Madrid innpi ah a voi hnihnak an sit dingih a nehneh cu Semi Final an kai ding. A caan cu 2:30 AM ah a si dingih Tlawngkai Nili zing tinak a si.\nHimi puai theh in Zarhte zan (March 2 ) ah Real Madrid innpi ah an nuai aw lala ding. Himi zuamawknak cu La Liga zuamawknak a siih Spain ram ih bawhlung zuamawknak thupi bik a si. A can cu Nazi 2:15 AM, Zarhpi zing tinak a si. Tu season La Liga ah Barcelona innpi ah an rak tong aw ih Barca In 5:1 in an rak sawp neknek. An manager tla an rak banter hngehnge.\nTu hi tuikum season ih round 26nak a siih Voi 25 an sit mi ah Barcelona in hmat 57 hmu in Table hmai an hruai. Real hi hmat 48 nei in Top 3nak ah an um lai hrih.\nTitei pahnih doawk puai hi leitlun bawhlung zuamawknak ah zohtu ngah bik an si ringring. Kan dung Kum ih an rak do awk lai tla minung Billion 3 in an rak zoh tiah theih a si.\nBarcelona le Real Madrid hi a zaten voi 239 an tong aw ih Real Madrid in 95 neh in Barcelona in 94. Voi 50 cu an duhtawk aw.


Asia mipi pehtlaih awk nak ih Fr. a kum 88 ah a rak cawl January 13, 2021 | Radio Veritas Asia\nAsia mipi pehtlaih awk nak ih Fr. a kum 88 ah a rak cawl January 13, 2021\nfather_franz-josef_eilers_svd.jpg (37.3 KB)\nAsia mipi pehtlaih awk nak ih Fr. a kum 88 ah a rak cawl\nA hmin cu Fr. Franz Josef Eilers a si ih German miphun a si. Nu Pawlpi ih mipi pehtlaihawknak ah a bang aw lo ih man a hla zet mi ap awk nak a rak pek thei. A mah cu 2021, January 13 ni, zaanlam ah a kum 88 ah Philippines ah a rak thi ih mipi ih upat zet mi khal la si.\nA mah cu Society of the Divine Word, SVD (Pathian ih tongkam) ti mi Puithiam pawlkom sungtel pakhat a si. A mah cu lungnaa reipi a rak tuar. A mah cu leitlun Catholic Diocese pi siseh, a thupibik in Asia hrangah a rak ap awk. A mah cu mipi pehtlaih awk nak lam fimthiamnak thawn pehpar in khua tleu nak a si vek in ca uk tam pi suah tu saya khal a si. Asia Bishop pawl pawlkom (FABC-OSC) ih General Secretary dinhmun khal in 1995-2010 tiang a rak tuan. Catholic Diocese pi ih Asia awthlahnak zung karh nak dingah khal a ti thei tawk in a rak ap aw.\nNu Pawlpi in fimthiamnak lam lawng tuah lo in milai pawl ih tul sam mi pawl ruat phah in tuah a tul tiin a rak sim dah. A thil ti thei nak, tha thawh nak, tikcu caan hmannak, nuam zet ih a um tu, mipi pehtlaih awk nak lam a duh zet tu dinhmun ih a cangvaih nak pawl ciing ringring ding. A mah thawn hnatuantu pawl cun a thinlung um tu daan, lainatnak, zawnruahnak, nuam zet ih a um thei nak, rualpi pawl a kawm zet nak nuntuzia pawl an thei.\nA mah cu Germany ram, Aachen khuapi ih Catholic mipi pehtlaih awk nak Council ih hotu in siseh, Pope ih kuthuai ih um mipi pehtlaih awk nak Council sung tel a rak si. Hi mi thuthang cu RVA thuthang ih kan ngah mi a si.\nPhoto by Chainarong Monthienvichienchai, LiCAS.news\nCovid 19 ruangah ni sarih sung ah Catholic Bishop 9 nun nak cem January 18, 2021\nPope Francis in Indonesia ih linghnin hrang thlacam sak January 15, 2021


Kalaymyo, Tharsi Khua Ih Mohinga (မုန့်ဟင်းခါး) Zuartu An Kap That – Meifar\nKalaymyo, Tharsi Khua Ih Mohinga (မုန့်ဟင်းခါး) Zuartu An Kap That\nFebruary 10, 2022 admin Lawrkhawm 0\nFebruary 8, 2022 zingthlapit ah Kalaymyo, Tharsi khua ih Mohinga zuartu nunau pakhat cu zo ti theih lo hriamkai pawlin an kap that. A hmin cu Ma Thiri Wai a si ih an khua luhnak kiangte ah mohinga zuar a ong.\nMohinga zuar dingin zingthlapit ah a tho ih thilṭulmi pawl a tuah rero laitak ah meithal in an kap that. Kiangkap ih um mipi pawlin zingthlapit ah an inn hmai hrawngah bike mawng awn an theih rero thu an rel, cumi hnuah nunau authawm an thei ih meithal awn veikhat an theih hnuah veikhat an theisal.\nKiangkap um pawlin suamhmang, damiah an si dingih sumpai an dil ih a pe lo ruangah an kap that a si ding an ti nan nenhngetnak ngaingai cu aum hrih lo. Hi thil a thleng laiah an inn sungah a pasal le a tapa lawng an um. Tharsi khuasung ah rukru le suamhmang khal an tam zet, ramsung buainak cu caanṭha ah rak la in mipi thilri ruksak tum an tam zet an ti.\nAn thilri bungrua khal a hlo ringring, lamzin kap ih an retmi motor battery khal an rak ruksak ṭheu. Ramsung a buai laiah rukru le suamhmang an tam tuk ruangah khuasung mipi pawl khal fimkhur cio dingin theihternak an suah.\nRalhrang Pawlin Pukpi An Kap Ciamco Ih Kum 15 Mi Salai Ki Hung Ih Nunnak Liam\nMalaysia Ram Ah Kawlram Mi Tiva Ah Fen That


Ziangtin Hnangamdaihnak Kan Tep Ding - Chinland Today Media\nNovember 20, 2012 12:10 pm·0 comments\nCang Hril : “Maw Bawipa, daihnak famkim cu nangmah in na pe, an tumtah mi ah a hnget mi le nangmah a lo ringtu hnenah cun!” (Isa. 26:3).\nHih thutiamkam hi Israel mipawl mangbang vansang ih an um lai canih pek mi a si, curuangah tuisun thinpihnak le riahsiatnak tampi in in nuai can ah le dawnharnak, ṭihnak le rinhlehnak ral tumpipawl pathum thawn thlaphang ih kan um lai canah in bawmtu ṭha a si ding ti a langfiang. Ziangkim a ṭhat lai le van khal a fai laiah cun hi Bible cang hi puan zetih siar men a awlte; asinan harsatnak, beidawnnak, ṭihphannak le thinlaunak khawdur in kan van a khuh thluh ih, boruak ni a hung thim tikah cun hih ṭawngkampawl hi kan hrangah a sunglawi zet mi , a hlu zet mi ah a cang. Lei taksa thawn kan um sungah buainak ihsin luatnak ding thapeknak Bible sung khui hmanah thutiamkam a um lo; asinan cu hnakih thil ṭhasawn a um – buainak sungih kan um laifang khalih hnangamdaihnak thutiamkam a um. Sung lam hnangamdaihnak neih lo pi cun buainak sung ihsin luatnak cu ziang saw a neih ding? Ṭihnung zet mi doawknak lakah le thlisia phusing a hran laifangah Pathian rinsantu cun sung lam hnangamdaihnak, nun muril thlangamnak le pumhlum rinsanngamnak a hmu ding, ziang tluk duhnungza nun so a si!\n1. KAN HNENIH IN PEK MI HIHTHLAWSUAH ROPIZET CU ZIANG A SI?\nCumi cu “Hnangamdaihnak famkim” tiih tarlang a si. Asinan hnangamdaihnak famkim ti mi cu ziang a si? Cumi cu kan simfiang thei maw? Simfiang thei e, cumi cu sung lam nun hnaihnawknak ihsi zalennak dinhmun a si; cumi cu sung lam nun remtei ukawk famkim a si. Hebru ṭawngfang “Shalom” ti cu harhdamnak a ṭha ti relnak a si, curuangah hnangamdaihnak famkim thawn khat ti cu thlarau lam harhdam le sung lam nun remawklonak hmuahhmuah ihsi zalen tinak a si. Hnangamdaihnak thawi a khat mi nun sungah thikthusiatnak, iksiknak, diriamawklonak, supawk thei lonak, ṭanghmasialnak, hngalnak lole hmual tuar thei lonak pawl hrangah hmunram a um lo, ziangahtile hipawl hmuahhmuah cu thinlung sung hnaihnawknak suaktertupawl an si. Pathian ih pek mi hnangamdaihnak le a zangfahnak thawi kan tawnteh mi hnangamdaihnak cu nun ih um taktak mi a si. Thu a pek ih a daihreh mi hnakih ropi mi thil dang a um lo. – Mar. 4:38 zoh aw. Pathian in amai pek mi “Hnangamdaihnak famkim” hi hnangamdaihnak tin a ko. Famkim a sinak cu ziang mi bikah a si|?\n(1) A TLINNAk ah a famkim; sim duh mi cu, hnangamdaihnak phun khat a sinak ah a famkim. A famkim lo mi hnangamdaihnak a um, ṭhimnak ah “theihlonak” ruangih hnangamnak, ziangkim a tluangin a ṭha ṭheh tiih kan ruah lai ah, thungai hmu thei dingin kan mit vanter si sehla ziangkim hi a rak ṭha thluh naisai lo (Jer. 6:14). Cangvaihnak um lo ruangih a famkim lo mi hnangamnak ti khal a um; tikhur sung ih tidai cu dai zirziar le daiten a um men thei, asinan a tang lamah ciarbek thawn a hring le a ṭawtthu in a um. Nupinu le pacangpa tampi cun cuvek hnangamdaihnak men lawng kha an thei. Ni khat khat ah Pathian thuṭhennak in an tikhur cu hninter sutsi pei khaw, hnangamdaihnak diktak an neih lozia an hmufiang ding. Ziangmaw parih ṭhumawk ruangih a famkim lo mi hnangamdaihnak khal a um, cumi cu thil pakhatkhat lole mi pakhatkhat rinsannak ruangih hnangamdaihnak a si. “Thilri” cu a siat thei, cule minung khal a thi thei! Curuangah ziang tluk thindirem um loza a si. Asile an hnangamdaihnak cu khuiah saw? Hi a famkim lo mi hnangamdaihnakpawl kawkalh zawngin Pathian ih a famkim mi Pathian-ih hnangamdaihnak cu a si.\n(2) A TAM, A MAL lamah a famkim; sim duh mi cu, cui hnangamdaihnak pek mi cu hai a daih, cule kan ṭulsam mi cekci a phuhru thei. “Hnangamdaihnak famkim” ih a peksal mi cu “Hnangamdaihnak, hnangamnak” a si, thuah hnih hnangamdaihnak a si. Hihi Filipi 4:7 kan kau tikah a thupi zet, ziangahtile cui Bible cang in thuahhnih hnangamdaihnak ti cu thinlung hnangamnak le ruahnaklungthin hnangamdaihnak a sizia in sim ih, cumi cu kan ṭul mi hnangamdaihnak a si. Hih thuahhnih hnangamdaihnak cu a sinak khalah thuah hnih a si: (i) Pathian thawi remnak (Rom. 5:1) le (ii) Pathian-ih hnangamdaihnak (Fil. 4:7) tiin.\n(3) A HMUN RINGRINGNAK ah a famkim; sim duh mi cu, cui hnangamdaihnak cu a thlengaw dah lo mi le cawl dualdo lo mi a si. Thutiamkam,“Na kilveng ding…” tiah a ti-Sam 121:4 thawn khaikhin aw.\nII. ZIANGTIN HIH A FAMKIM MI HNANGAMDAIHNAK HI KAN HNENAH A RA?\n(1) Jesu Khrih in. Filipi 4:7 kha vun kausal awla, Bawipa Jesu Khrih cu titler, amah ihsin Pathian-ih hnangamdaihnak kan nunnak thlarau ih a luan thu kha hminsin aw. Himi sung lam hnangamdaihnak cu khristianpawl lawng ih neih mi a si. Khrih a neilotupawl le rundamnak hrangih Khrih-ih hnaṭuan ṭheh cia mi a rinsanlotupawl hrangah cun hnangamdaihnak a um lo. Sung lam hnangamdaihnak a thupte le dimteih kan hna ih in runsimtu cu “Jesu Khrih thisen” a si (Kol. 1:20).\n(2) Thlarau Thianghlim in. Bawipa Jesu Khrih in kan hrang hnangamdaihnak cu Kalvary tlang Kraws parah in ngahsak, cule cui hnangamdaihnak cu titler vekin amah ihsin kan hnenih pek a si; asinan cumi cu Thlarau Thianghlim in kan thinlung le ruahnaklungthin ah a run thlen a si – Gal. 5:22 zoh aw. Thlarau Thianghlim in kan nun a khahter le a luanliamter bangin, amah cun kan sungah mangbanza rah a suakter a si.\n(3) A kamsuak thu in. Sam 119:165 ih thutiamkam ropi zet kha vun zoh aw. Thilri le milai cun in hnaihnawk leuhleuh thei, cu lole baibah ko khal in tuah thei men, asinan Pathian kamsuak thu a duhtu, a ruattu le a thluntupawl hrangah hnangamdaihnak thutiamkam a um.\n(4) Thu kan lunnak in. Pui. 26:3-6 zoh awla, athupibik mi ṭawngfang “asile”ti kha hminsin aw. A dan vekin kan nung ih, a thupekpawl kan thlun asile, kan thinlung cu hnangamdaihnak famkim in in thuam ding; kanmah lamih ti ding mi mawhphurh kan ti asile Pathian in amai ṭuanvo cu a tisuak ve ding.\n(5) Thlacamnak le thangṭhatnak tampi in. Filipi 4:7 ih thutiamkam cu cang 6-nak ah milai lamih ti ding mipawl a rel hmaisak ruangah, cang 6 kha kan tisuakta a ṭul tinak a si.\nIII. A FAMKIM MI HNANGAMDAIHNAK KAN NEIH THEINAK DINGAH THIL PAHNIH TARLANG A SI\nZovek saw Pathian in hnangamdaihnak ih a thawm ding mi? A pakhatnak ah cun (1) “A ruahnaklungthin a hnget mi” le (2) “Nangmah a lo rinsantu.” Himi pahnih langternak hin zumnak a sawhkhih, asinan pakhat cu lu lam (thluak lam)ṭawngkam a si ih, culaiah pakhat deuh cu thinlung lam ṭawngkam a si. A bangawk lonak ziang a si? Kan lu in kan zum ih, kan thinlung in kan rinsan; kan lu in Pathian cu hnangamdaihnak famkim semsuahtu a si ti kan zum ih, kan thinlung in a thutiamkampawl a peksuak ti kan rinsan.\nThukharnak ṭawngkam khat in: Isaiah 26:3 hi Pathian thawn a thawk ih, Pathian thawn a cem; ‘Nangmah’ ti thawn a thawk ih, ‘Nangmah’ ti thawn a cemsal – Rinsantu nun cu a karlakah a feh. Hnangamdaihnak famkim cu himi ṭawngkam pahnih karlakah fehtlang tahratin cutawkih umta cih cu a si; hnangamdaihnak famkim cu Bawipa amah rori kan sungih a um kha a si, nun ih tawnteh menmen a si lo, thurin menmen khal a si lo, Bawipa amah rori sawn kha a si. Cule hla phuahtu in, “Jehovah parih kan cawlh tikah,” kan thinlung cu malsawmnakin a khat ding ih, cuticun amah ih in tiamta mi – “A famkim mi hnangamdaihnak le cawlhhahdamnak” kha kan hmusuak ding,” a ti vek kha a si.


Yangon : Phaunggyi Siizungpi ah Covid 19 mina Tlem Nawn Lo | Falam Online Media\nYangon : Phaunggyi Siizungpi ah Covid 19 mina Tlem Nawn Lo\nCovid 19 suarhnihnak in Myanmar ramṭhen a nuai thok ih mina a ni nii in an karh vivo ruangah ramsung Covid 19 mina tuamhlawm tambiknak Hlegu Township, Phaunggyi (ဖောင်ကြီး) siizungpi ah mina an tlem nawn lo ih ṭuanvo neitu pawl in siizung kauh danding an tawlrel tiah Myanmar Now cun a tarlang.\n“Siizungpi ward 7 ah Covid 19 mina an khat thluh. Tu dinhmun ah mina an karh vivo nan buainak umhranloten kan enkol thei hrih. Covid 19 mina kan enkol mi mipum 700 an luan” tiah Phaunggyi sibawipi Dr. Ko Ko Naing cun MN media hnen ah a sim.\nCovid 19 confirm mina pawl cu ဝေဘာဂီ, တောင်ဥက္ကလာပ le ဖောင်ကြီး ti`n hmun thum pawl ah an kuat ih ဖောင်ကြီး siizungpi ah an kuat tambik.\nPhaunggyi siizungpi ah September 2 ni in Covid 19 mina an kuat thok ih ni 10 sung hrawng ah mina 700 an luan zo.\n“Nitinten mina thar 100 hrawng an um ringring. Mina tuamhlawm tuding volunteer khal an tam vivo ih siizungpi khal kauhbet danding kan tawlrel a si” tiah Dr. Ko Ko Naing cun a sim.\nPhaunggyi Siizungpi ih mina kuat tawlreltu U Soe Than khal in,”tudinhmun ah Phaunggyi siizungpi ah Covid 19 mina an tamtuk ih umnakding hmunram an tengaw nawnlo ruangah siizungpi area sungih inndang pawl khal mina retnak dingah an tawlrel rero” a ti.\nMyanmar rampi ah September thlathok ihsin Covid 19 nathrik kai an karh vivo saal ih September 12 ni lawngah nathrik kai thar minung 351 an um.\nTufangah rampi sungih natnei hmuh tambiknak hmun cu Yangon ramṭhen a siih nathrik nei minung 1300 an hmu zo.\nRampi huap in, September 13, 2020 tiang Covid 19 mina 2,796 hmuhsuah a si zo ih hmuhsuah zo mi mina 2,796 ah 16 an thi ih 676 an dam sal a si.\n← 9/11 Thuthup phuang dingin US Federal Judge in Saudi Arabia Cozah thu a Sut\nRalkap Soisel in Aung San Suu Kyi dinpitu Tlawngta A Hlo, FB account khal a hlo cih →\nSAC ralhraang pawl cu mah le mah an bumaw kual zok rero\nThailand cozah in Myanmar raltlan hrang beu nak ding tawlrel\nMarch 9, 2021 Ni Hnem Sung 0\nNaamte keng USDP ṭantu miburkhat in NLD party ṭantu mipathum an sat that


Mangbangza Sersiammi Thil pawl - Chinland Today Media\nSeptember 15, 2010 11:55 pm·0 comments\nCulai ahcun mi ih simnak lawngin ka lo thei; atu ahcun ka mit rori in ka lo hmu zo. – Job 42:5\n– Thufim 25-26\n– 2 Korin. 9\nThingkung le tiva tamnak America ram nitlaknaklam a laifang hmun ih tthanglianmi ka si ruangah cutawk ih hramlak ramsa le vate pawl in in hiipzet. Asinan California ih tipithuanthum kap ka va tlawn tikah tidai sung le leitlun um ramsa pawl, hramlak thingkung pawl in in hiip sinsin. Rangzet in a zammi pelican vate pawl, hmunkhat ihsin hmunkhat ah a tthawn awmi vuilah-nga pawl ka zoh rero. Himi pawl hi ramsa tamzet lak ihsin ka hmuhsunmi an si.\nHramlak ih um sersiammi (nature) pawl hi nauhak vekin mangbangzet ih zoh ding lawngah tuahmi an si lo thu Bible in a sim. Hih mangbangza thil pawl in kaa ih sim fiang theih lomi natnak le harsat tuarnak pawl kan parah thleng dingin a siangtu Pathian ih thu thei fiang thei dingin in bawm a si.\nHimi thu hi Job ih thuanthu ah kan hmu thei. Job in natfahnak le harsatnak a tuarlai ah Pathian in amah kha a thupitter ruangah Satan in a zumnak hniksak dingin a siang, ti a rak thei lo.\nA netnak ih kan hmuhmi cu fimnak le huham a neihmi mangbangza hih thil pawl a sersiamtu cu kan theihthiam lomi natnak le harsat tuarnak hrangah rinsan tlak maksak a si. Job in mangbangzet in, “Bawipa, nang cu ziangkim ti thei na si,” (Job 42:2) a ti. Ziangkim ah Pathian kan rinsan thei. – Mart De Haan\nPathian ih sersiammi thil pawl in hmu thei dingin in bom ahcun,\nZiangvek mangbangza thil pawl a tuah thei;\nCuti’n in tiamkammi pawl kan ring thei ding,\nZiangahtile in tiamkammi pawl cu a dik ringring. – D. De Haan\nMangbangza thil pawl in Pathian bia dingin in kaihruai a si ahcun, Pathian cu mangbangza thil pawl sungin biak a ttha.\nZumnak in Thupek theinak Dinhmun\nTheology Ih Thupitnak


Malaysia Ah Tlangleng An Pahaw, Hliamtuar 200 Lenglo An Um – Meifar\nMalaysia khawpi Kuala Lumpur ah tlangleng pahnih an pahaw ih hliamtuar 200 lenglo an um, hliamtuar 47 cu an bese zet. Mithi report cu aum lo, tlangleng pakhat ah minung 213 an to ih an zaten hliam an tuar thluh.\nTlangleng pakhat sawn cu a mawngtu lawng a to. Minung phurtu tlangleng cu amahten tlan thei pawl (automated) tlangleng a si ih driver khal an um lo. Pakhat sawn cu TR40 tlangleng a si ih an test-nak ih tlan a si.\nTR40 tlangleng mawngtu in lamzin dik lo ih a tlan ruangah an pahaw. An pahaw na zet ih kiangkap dawr le thilri pawl khal an siatsuah, online par ih an thlahmi zuk le video pawl zoh tikah lukuai le thihnai suak khal an tam zet.\nMalaysia’s prime minister, Muhyiddin Yassin in “Zingzoinak kimcang zetin tuah lohli uh” a ti. Thuneitu pawlin an accident dan pawl an zingzoi rero lai, TR40 tlangleng control-tu pawl ih daithlang ruangah a si ding ti an zum bik.\nTransportation Minister, Mr. Wee in “Kum 23 sungah accident kan tong veikhatnak a si. Thilthleng dan ziangkim thei dingin kan zingzoi rero lai” a ti.


“Bawipa Na Duh Ahcun” 26 June 2020 | Radio Veritas Asia\nfr_peter_zin_27.6.2020.png (387.38 KB)\n“Bawipa Na Duh Ahcun”\nRVA Falam Service a ngaitu Bawi Khrih ah duhdawtmi nu le pa, u le nau pawl, Bawipa ih pek mi hnangam daihnak cu nan zate hnenah um ringring hram seh. Tuni 2020 June 26, Tlawngkai ninga ni ih kan siar ding mi Gospel thawn pehpar in thla kan cam tikah Pathian duhnak maw, kan mah duhnak hi a thupi sawn in kan ret timi kan ruat tlang ding in ka lo sawm. Kan siar dingmi Gospel cu Matthai 8:1-4 tiang a si ih, tlangpar ih thuzirhnak tiih kawh mi Matthai 5 -7 a ṭheh in Bawi Jesuh cu tlangpar ih sin a ṭum ih miphaar pakhat a dam ter nak thu asi. Pathian ṭongkam Gospel kan ngai ta hrih pei.\n1. Jesuh cu tlangpar ihsin a rung ṭum ih mitami in an thlun.\n2. Cule miphaar pakhat a hnenah a ra ih a hmaiah a khukbil in a kun ih, “Bawipa, na duh ahcun i damter thei a si,” tiah a ti.\n3. Jesuh cun a hei dawh ih a tham hnuah, “Ka lo damter ding, atu ihsin thiang thlang aw,” tiah a ti. Hmakhat teah cupa cu a dam.\n4. Cule Jesuh in, “Ngai aw, hi thu hi zohman sim hlah; asinain puithiam hnenah va feh vurvo awla amah in rak lo zoh seh. Cun na dam zo a si, tiih mizapi theih dingah Moses thupekmi vekin thawinak va pe aw,” tiah a ti.\nBawipa ih Thuthangṭha a si.\nA hmaisa ah miphaar pa ih zangfah dilnak asilole a thlacamnak kan zoh hmai sa ta hrih pei. Pathian hnen ih kan duh mi kan dil tik ah, thla kan cam tikah a thupi zet mi cu thinlung tang dornak le zumnak hi a si. Bawi Jesuh hnen ah damnak duh ih a pan tu pawl kan zoh tik ah zumnak le tangdornak thawn an pan ṭheu ti hi kan hmu ṭheu. Himi miphar pa tla cu Jesuh a zum ruangah a pan ih, tangdornak thawn a hmai ah khuk a bil in a kun ti kan hmu. Cumi lawng si lo in miphaar pa ih ṭongfang hi ka duh zet mi pakhat a si. Cumi cu ziang a si tile Bawipa na duh ahcun i dam ter thei a si a ti. Himi thu hi Marka le Luka sung khalah a um ih cu nah pawl ah cu, “na duh ahcun i thiang ter thei,” a ti. Miphaar pa a dam le a thiang zo ti cu a bang aw mi si ko ih. Hitawk ah a cuangce ih ka duh zet ka timi cu “Bawipa na duh ah cun” timi ṭong fang te hi a si. Siangbawi Ordination ka ngah lai khal ah “keimah duhnak vek si lo in nangmah duh nak vek siseh,” ti ih Bawi Jesuh ih a thlacamnak te kha ka motto ah ka hril asi. Ziangruangah tile keimah duhnak vek in ka feh le, keimah duhnak vek in thil a cang a si le thil ṭha lo tam pi a suak thei ti ka thei ih Bawipa ih duhnak hi a ṭha sawn ringring ti ka zum ruangah a si. Thla kan cam tik ah mah i duhnak lawng kha ruat si lo in Bawipa ih duhnak kha pakhat nak ah kan ret thei ding hi a thupi zet mi a si. Bawi Jesuh ih in zirhnak pawl khal ah kan zoh a si le Pathian duhnak kha pakhat nak ah ret ding ah in zirh ringring a si. Thlacamnak in zirh tik khalah “Vancung ih na duhnak a kim ban tuk in hi leitlun khal ah run kim ter aw,” tiah cam dingin in zirh. Cun a mah rori in Gesmani hmuan sungah a Pa hnenah thla acam tikah a mah duhnak a sim hmaisa ih a net nak ah cu ‘keimah ih duhnak vek in si lo in nangmah ih duhnak vek in si ko seh” tiah a cem ter a si. Tuni kan siar mi Gospel sungih miphaar pa khal in “Bawipa, na duh ahcun i dam ter thei a si,” a ti. Kan nih in thla kan cam tikah le ziangziang kan tuah tik khalah Bawipa duhnak vek in si seh kan ti thei dingah a thupi zet mi cu: ka ruat mi, ka duh mi hnak in Bawipa duh mi a ṭha dueh, Bawipa duhnak hi a ṭhabik ti kan zum taktak cu a ṭul ding a si. Hiti ih ka ti tikah kan dil mi vek ih linglet in a cang ringring ding ti nak a si lo. Nangmah in na u nau pa hell ram ih a tlak lo ding na duhnak hnak in Pathian in na u nau pa hell ram ih a tlak lo ding kha a duh sawn a si. Mi sual pakhat sual sir ding na duh nak hnak in Pathian in a mah sual sir ding kha a duh sawn a si. Cu vek thotho in thil ṭha kan duh kan ruat mi pawl hnak in Pathian in ṭha sawn in a duh, a ruat a si. Himi pawl ṭha te in kan thei kan zum lawng ah “Bawipa na duh a si ah cun” kan ti thei ve ding asi. Bawipa in ‘dil uh’ in ti ruangah kan thiam tawk le kan thei tawk in cu dil ding ṭuanvo le a-khuinh-a-yi cu kan nei ve a si.\nCun miphaar pa ih a dil vek in Bawi Jesuh khal in ka lo dam ter ding, ka lo thiangter duh a si, thiangthlang aw a ti ih a dam ta. Hitawk ah Bawi Jesuh ih thinlung le ruahnak thawn peh par in mal lai sim bet ka duh. Miphaar pa hnen ah ‘zo hman va sim hlah’ ati. Hiti ih a ti tikah thukham pek mi vek ih a simmi si lo in Jesuh in a thilṭha tuahmi, mangbangza a tuah mi kha tu san ih thilṭha kan tuah mi kan lang ter ṭheu mi vek kha a duh lo sawn ruangah a si. Ziangruangah tile mitam pi in thinglamtah phurin a mah thlun le a zirhmi pawl thlun hnak in mangbangza a tuah mi hmu duh le ngah duh ruangah a mah thlun an duh thei ruangah asi. Bawi Jesuh cuh mangbangza hmu duh le dam duh men ruang ih a mah thlun hnak in thinglamtah phur in le dingfelnak hawl in a mah thlun kha a duh sawn a si. Bawipa ih duhnak a hawl thiam tu le a thlun thei tu si thei dingin Bawipa in in thluasuah cio hram seh.\nPeter te in ziangtin nga tam pi an ngah


Sang/Sau A Duh Tuk Ruangah A Ke Pahnih A Tuah Sau – Meifar\nSang/Sau A Duh Tuk Ruangah A Ke Pahnih A Tuah Sau\nMitawi pawl hi an duhnung zet an ti ṭheu nan ṭhenkhat cu an co tawk ah lungawi hna an thiam lo ih midang thil an daw ṭheu. China, Hanoi khawpi ih um fala kum 25 mi Hyanna hi 148cm lawngin a sang (feet 4:8).\nNunau sang zet si a duh tuk ruangah surgery tuahdan ding a zingzoi, siibawi Dr. Doan hnenah thu ava rawn ih siibawi in tlawngkai ṭheh hmaisa aw arak ti. Tlawng a kai ṭheh hnuah taima zetin hna a ṭuan hruthro, nikhat ah hna pathum a ṭuankop.\nA hnaṭuan cu Korea ṭong let, online parah hnipuan zuar le midang hrangah comic book a letsak ṭheu. A sumpai cu thildang hrangah a hmang lo, a ke surgery tuahnak dingah a khawl.\nCutin, siibawi in a ke pahnih cu a tuahsau sak ih sumpai tam zet a cemliam. 7cm in a sang bet, thla 4 sung an tuamhlawm hnuah kianghrol ṭullo in amahten a feh thei zo, online parah a zuk cu a tarlang ih a lungthlitum vekin a sang ruangah a lungawi tuk.\nNunau Ruangrai Fate Cu >>>\nBuainak Hawl Ringring A Pasal Cu Zanriah A Tuahsak Hnuah >>>


Chin Ramkulh Hruaitu Pu Terrance San Mawi NiKhuai In Mual In Liamsan - World Meifar\nChin Ramkulh Hruaitu Pu Terrance San Mawi NiKhuai In Mual In Liamsan\nFebruary 11, 2021 Salai Tiamte Chin 0\nChin State Administration Council Chairman Pu Terrance San Mawi NiKhuai (kum 65) cu tuizing February 11 zinglam ah lungphucawl in mual in liamsan a si. February 1, 2021 ah Myanmar ramsung thuneihnak cu ralkap pawlin an la ih ram hruaitu dingah mithar an la vivo.\nChin ramsung kaihruaitu dingah sibawipi hminthang Dr. Ni Khuai ih fapa upabik Pu Terence San Mawi Nikhuai cu February 2 ah ṭuanvo an pe.\nHimi thuhla ah CH pawlin an phone ih Pu Terence San Mawi in “Thuhnokbuai lai ah ṭuanvo pek ka siih ziangti’n a si ding timi tla ka thei ve hrih lo. Asinan, ram le miphun hrangah ti thei tawk thazang suah in ka ṭuan ko ding. Nan zapi ih ṭan le bawmnak ka ṭul tuk” tiah arak sim.\nPu Terrance San Mawi NiKhuai cu Chin ramsung ih high court ah Chief Justice arak si, cumi hnuah Chin State Administration Council Chairman ṭuanvo pek a si nan February 11 zinglam ah lungphucawl in a thi.\nA pa Dr. R. Ni Khuai Ih Thuanthu: Dr.R.Ni Khuai cu Falam peng Lumte khua mi a si ih kum 1919 September ni 19 ah a suak. A pa cu Wkh Major Kap Cong (MBE; BGM) a si ih a nu cu Pi Lang Hngel a si. Suahpi unau pali a nei ih amah hi upabik a si.\nKum 1925 June in tlawngkai a thok. Phun hrek ihsin phun li tiang Congkua phunli tlawng ah, phun nga ihsin phun sarih tiang Falam Middle School ah, phun riat le phun kua cu Sagaing High School ah, phun hra cu Rangoon ih St.John High School ah a kai ih 1937 kum ah phun hra a ong.\nI Sc cu Rangoon State College in a ong. Second MBBS cu Rangoon Medical College in 1940-41 ah a ṭheh. Kum 1943 in India ram ih University of Lucknow ah sibawi a zir peh ih kum 1949 December ni (20) ah MBBS dikari a ngah. Laimi lakah a hmaisabik MBBS dikari ngahtu a si.\nIndia ihsin a tlun tikah Rangoon ih General Hospital (RGH) ah hnaṭuan a thok. Kum khat RGH ih hna a ṭuan hnu kum 1952-1955 sung England ram ih Edinburge University ah Surgery Special in a zir ih ‘A’ class in a ong. Kawlram sungah FRCS dikari ngahtu a pahnihnak a si.\nCuruangah acozah upa in Rangoon ih sibawi zirnak tlawng sazaci (professor) ṭuan dingin hnaṭuan an pek. Asinain a pa ih thu a ngainak in siseh, amah thinlung suak ih Lairam le Laimi phun a seherhnak ruangah siseh Rangoon ih Professor ṭuan dingah cohlang lo in thu a khirh. Curuangah amah ih hrilnak bangin Falam sizung ih hnaṭuan dingin kum 1957 ah acozah in an thlah.\nFalam sizung ih hnaṭuan a thok tikah Falam sizung cu ihkhun (75) a um. Amah ih Special a zirsuakmi cu Surgery a si bangin thilri umsun thawn hna a ṭuan ruangah mina tampi in Falam sizung an ra pan ciamco. Hnaṭuan thei dingin tlunlam upa pawl hnenah thilri a dil ṭheu ih an pek ṭheu ruangah operation tuahtheinak thilri tla kim in a um thei.\nCulawng si loin kum 1963 ah ihkhun 100 ah acozah in a ṭhan. Mina ihnak ding innpi pathum saknak tla a ngah. Dr. R.Ni Khuai Falam ih hna a ṭuan sungah Nu le Nauhak kilkhawinak (MCH) a din ih a hlawhtling zet. Cun, nauhak kilkhawidan ca-uk, First Aid ca-uk, sii indan le sii eidan ca-uk le Harhdamnak ca-uk pawl tla a tuah.\nDr.R.Ni Khuai cu acozah hnaṭuantu pakhat a si bangin Falam ih kum hleihnih a um hnu kum 1969, December ah Mandalay sizungpi ah a ṭhawn. Kum 1971 ah Mandalay ihsin Yamethin ah, kum 1973 ah Meikhtila ah a ṭhawn.\nMeikhtila sizungpi ih kum ruk hna a ṭuan hnu ah kumkim pinsin in kum 1979 ah pinsin a lak. Pinsin a lak hnu ah Meikhtila ih anmai’ inn ah kum hleikhat a um. Kum 1990 ah England ram, Town Bridge khua ah a nupi Jasmine Hope ih fingkhawi ding le tuamhlawm dingin a feh. Dr.R.Ni Khuai cu kum 2003 May ni 8; amai’ kum 82 a kim tikah leitlun a nunnak in a cawl. Fapa (6) le fanu (4) a nei. (Rev. Khar Thuan)\nAn Innhnen Tei Uico A Bo Ringring Ruangah An Nupa In A That >>>\nNaupai Nu Pakhat Cu Danglam Zetin Naute Dang A Paisal


SAUDI ARABIA RAM BIAKNAK LAM HRUAITU PAWLIN ISIS DUH LO : KAN RAL TUMBIK AN SI TIIN SIM - Chinland Today Media\nSAUDI ARABIA RAM BIAKNAK LAM HRUAITU PAWLIN ISIS DUH LO : KAN RAL TUMBIK AN SI TIIN SIM\nAugust 22, 2014 10:21 am·0 comments\nSaudi Arabia ramsung ih Muslim biaknak lam hruaitu pawl cun, tufang leitlun ih a buaipi zetmi, ISIS pawl cu Muslim biaknak hnuai ih um an si nan, an cangvaih dan ruangah an duh lo thu le, an hrang an ral tumbik a si thu an relsuak.\nSaudi Grand Mufti Sheikh Abdul Aziz al-Sheikh cun, “An cangvaihnak le an thil tuahmi pawl zoh tik ah, milai siatsuahtu an si. Hivek hi Muslim pawl ih duhmi a si lo ih, kan ral tumbik sawn an si” tiin a sim. Saudi Arabia ram hi Muslim ram a si nan, an zirhawknak hi Wahhabism timi a si ih, ISIS pawl thawn a danglam deuh.\nIS pawl cun tufangah American rammi, thuthang latu James Foley an thatnak thu leitlun mipi theihin an phuanglang. Cun, Iran ram ih Christian Pastor thawngtla, Pastor Saeed Abedini khal that dingin hringhro nak an nei. Iraq ramsung ih Christian pawl cu an hmuhnak hmunhmun ah an that hluahhlo men. USA ih cangvaihnak parah, IS pawl cun phulei sam vivo an tum ve.\nKum Thar 2015 Ih Lutan Hmaisabik\nSaudi Arabia In An Ram Cu Peng 600 Hruang Thawn Kulh Ding


Aatthlak Taktak - Chinland Today Media\nJune 1, 2009 8:51 am·0 comments\nZumnak neitu hrang ahcun ziang hmuahhmuah a cang thei a si.-Mark 9:23\n– 2Sansiarnak 15-16\n– Johan 12:27-50\nPathian ih simmi ngai in Abraham cu hmakhat te’n thuthlun in khui hmun ah ka feh ding timi hman thei loin a pok lohli mai. Fanau a nei lo nain Pathian in miphun picang ah ka lo tuah ding a timi a zum mai (Seem.12:2).\nAathlak taktak ih zum ngamtu pawl – phundang in kan sim asile aatcilh zumnak neitu pawl hmangin Pathian cun a hnattuan maksak pawl a ttuan ttheu a si timi ka thupom ka simfiang tum hnik ding.\nVeikhat lai ah, Chicago ih kan kawhhran ah thil thupizet pakhat hrangah zaanvar thlacamnak nei dingin program kan suai. Ni netabik ding caankhiah kan nemhnget hlan ah atak ih cang suak thei ding rori in ka rel tlang. Kawhhran sungih mipi lakah mifarah pawl le pension zo putar le pitar pawl in hih program hi thungai thlak le thinlung takin an rel.\nKum reipi thlacammi aphi ngah lomi thlacamnak pawl um ttheu hmanseh thlacamnak ih huham cu annih in nauhak vekih zumnak in an zum ngam ti a lang. Mawttaw thawn hmuak le thlah thu tiang rel a si ih nazi paziat sung nan cam ding ti tikah “zaanvarte thla kan cam ding” an ti. Kum 90 pitar nu in tikcu pek in thla kan cam thei. Rinnak kan nei. Kannih kum upa pawl hi reipi kan it thei lo. A ttul ahcun zaanvar in thla kan cam thei a ti. An ti vekin zaanvar thla an cam.\nCumilai ah, khuapi laifang ih um kawhhran pakhat ih kum no milian company neitu le mifim bur khat cun “a tikcu caan a remcaang asile zumnak hi a tlu-sawn thei ttheu ih ruahsannak malzet caan ah zumnak hi a langhngan ttheu” ti’n zumnaklam ih fimzirnak lesson tumpi an rak ngah tariai.\nZumnak cu tisuar le tilet lan in a hmu thei,\nVandur le a ra cang hrih lomi parah rinhlelhnak a nei lo;\nA theih thei lo khal asile zumnak thinlung cun,\nPhuahlam hawl ruri loin rinnak in thla a cam ringring.\nThlacamnak au-aw cu zumnak ihsin a suakmi awn a si.


Harhdamnak hrangih a bawm thei tu Lingmaw (Serthlum) ih thu Part 2 | Radio Veritas Asia\nHarhdamnak hrangih a bawm thei tu Lingmaw (Serthlum) ih thu (Part 2)\nLingmaw cu a thling mi a sawng ter thei nak a nei ih awm har, tb lung na pawl hrangah that nak a pe. Cuihleiah dangcar, dang na, awmna ih dang nat nak pawl a dam ter. Awm na pawl lingmaw hnah li hnah nga hrawng so koin suan hnu minute 5 hrawgn a sinsin in ret aw. Cuihnu ah a hnah pawl hlon in a hlum mi a ti cu nikhat 3 in nak in a zia ter thei. Lingmaw rah sungah a tel mi calcium dat cu minung taksa kom daan sungih a tha a cak mi acid alkaline mineral pawl a hlo ter thei tu tur a tammi phunkhat a si ruangah thi thar le thi fai a thang ter thei.\nLingmaw nitin ei tu 1073 an zingzoi ih cumi pawl ah thin thawn pehpar mi nat can nak hmuh a si lo thu, cutivekin thinnat nei pawl lingmaw hmanhman ei nak in nat can thei nak theih ding rori in a ziat thu, thin cancer, thin tum nak le thin ih a cang thei mi nat pawl hmual nei zet in a kham thei thu, kuak le zu pawl ruangih a cang thei mi thin nat nak pawl cu ling maw hman hman nei nak in that nak tampi ngah ding asi thu Japan zingzoi tu pawlin an nemhnget.\nLingmaw nikhat veikhat asilole lingmaw ti nikhat khuatkhat in asile banhla ei vekin ril nat, pumpi nat le pumpi cancer cang dingah a mal ter ih hleiah rawl ei thaw in rawl rial daan tha in pum a tha ter. Pum tha lo a can tikah lingmaw cu sii tiin ei a theih. Pum tha lo pawl lingmaw hawng a phut le sabit mu a phut cu bang aw in rawi in nikhat veikhat hai thum in in a dam ter thei. Pum sung thli um nak rungih pumna pawl lingmaw kung malte kha tidai khuatthum hrawng suang in nikhat veihnih in nak in a zia ih pum sungih khukrul pawl khal a tla ter.\nLingmaw ih a hawng rim lain hmeh hmui, inn ih hman mi siivai pawl le aromatheropy tiih kawh mi dam ter nak khal ah hman a theih. Lingmaw par sungah Neroli tiih kawh mi rimhmui phunkhat a tel ih, rit nak bang nak a zia ter. A hmin a thang mi Awdikalung zihmui tuah nakah cui lingmaw par cu hman a si. Lingmaw hawng ah a hmui mi Limonen hleiah, glucose le Tenin dat pawl a tel. Mai inn ah lingmaw hawng cu a rim la in sii ih hman a theih. Lingmaw hawng paaten at in ni in tlet loin a hnem nak hmun ah ro koin ret in Aang sii le panhnan siti thawn ciah in ret aw. Sui zawng lingmaw sii tiin a thleng aw ding.\nCui lingmaw ih a tha cu mangbangza in hman a tlak. Lingmaw par ihsin ngah mi aasi khal bang nak hrangah a tha tuk. AIDs nat nei pawlih lei ih a cang mi hminsin nak pawl hrangah lingmaw sii cu patpe thawn hnih nak in a hlo thei. Khuai zo mi ruh ihsin hnai khuar in nat nak pawl par ah kuva hnah mei sa em in, lingmaw sii hnih in ben nak in a hlo thei. (Tidai tong a ngah lo lawlaw.) Hitivekin nihnih veikhat a thar thleng aw. Si ti sa le tisa ih kang mi hma pawl, cet thil ri ruangah hma cutivek a sa ih kang mi nat phunphun pawl hrangah lingmaw si hnih nakin lakhlo vekin a hlo ter.\nHmasi tang lo, a kang ih hnai a um ih a bol pawl khal a suak ter lo. Banhla hnah ah lingmaw sii hnih in hman asile a tha deuh. Taksa bol pawl hrangah, kuva hnah meisa in em in lingmaw tok in a na mi par ah ben nak in a hlo thei. (Tidai tong a ngah lo lawlaw.) Awm har tikah, lingmaw, kuva tattuh ti, pazuk si malte ret in awm le taksa ah malte hnih nak in that nak a pe thei. Nauhak pawl khal upa pawl khal hman a theih. Thi hri khal, thahri thling, thahri nat cutivek tha nat phunphun pawl hrangah lingmaw si cu pazuk si malte rawi in hnih a theih.\nPumpi le pumna pawl hrangah lingmaw si hnih nak in a zia thei. Tha thang in rawl rial daan tha dingah khal lingmaw si kha in a theih. Ni sa ih kang ruangih taksa ro nak le a car mi pawl hrangah lingmaw hnih nak in taksa mawi in a vat ih a mawi ter. Lingmaw hawng ih a suak a khu in pangang pawl a thi ter ih, a fai ter tu a um ruangah lingmaw thawn tuah mi taksa ih hman mi sakpia tuah a theih. Lingmaw sungah Vitamin C dat a tam ih a tul lomi free radicals pawl khal a suah ruangah hmanhman ei nak in that lo nakpawl a hlo ter ih mi a no ter.\nLingmaw ti cu fanghma ti thawn rawi in ching malte rawi in in asile taksa a nem ter. Tuletu hricu suak in taksa mawi lo nak cu ih zik te tin in a hring ih a thar mi lingmaw hawng cu sawr in a suak mi a ti cu cite ti malte rawi in tanakha ti thawn taksa tinkim ah hnih nak in taksa a no ter. Taksa sang, vun car pawl hrangah lingmaw hawng sawr in hnih a theih. Hmai, ke, kut pawlah a rang, a sen, a dum cutivek pawl a suak asile lingmaw hawng cu a hnem nak ah ro dingin pho in tidai thawn hnih aw.\nNikhat veithum tampi hnih nak in a hlo thei. Ke tin, kut tin pangang um pawl le pui, taksa thak pawl thinphang hlah uh. Cumi a tak pawl cu lingmaw hawng thawn nuam ten kheuh in lingmaw hawng a thar mi ti hnih nak in a na mi nuam teten a mal vivo ih a hlo ter thluh thei. A thur dat amal mi lingmaw cu tamtuk ei asile a rah sungih citrus pawlin taksa sungih calcium a sung ter ruangah ruh le ha pawl a siat ter ih hleiah a sa ih ka le ha hni pawl thling nak a cang ter thei.\nCuruangah a thum dat amal te lingmaw cu nikhat veikhat lawng eij a tul. Tipi thuanthum ihsin ngah mi sa pawl cu lingmaw thawn kom in ei a tul. Pia lingmaw vek a thlum dat a tam mi lingmaw cu tamtuk ei asile khak a tam ih, a umna ih taksa sa a cang thei. Cui a thlum mi cu cite malte thawn ei asile a dam thei.\nA rah ihsin ngahmi lingmaw ti cu harhdam nak hrang tampi'n bom nak a pe. Hmuan ah pangang thah nak sii pawl kap asile dawr ihsin lei mi lingmaw pawl ei hlan ah ahmaisa ah faiten kholh a tul. A cang thei asile Organix rah pawl lawng hril a tul. Lingmaw ei hnu nazi pakhat sung cawhnawi in hlah. Asan cu cawhnawi ih a tel mi protein pawl in lingmaw sungih a ummi a thur dat acid thawn kom in a khal asile rawl rial ank a nuam te ter ih rawl sung ih harhdam nak a hip nak khal a siat suah thei ruangah a si.\nA rah kai tikah a hawng a hak deuh ih a rit deuh ih, a hmai deuh mi a rah cu a ti khal tam, thlum khal a thlum. Hma a nei mi a rah pawl le a hawng a ro ih a thar asilo mi a rah pawl hrial aw. Lingmaw a har mi kha a ti in asile a ti sawr in in cih a tul. In cih lo asile thli hrang nak ruangah Vitamin C a sung thei. A zaten in loin a tang mi ti cu tikhal sungah ret a tul. A thar mi a rah pawl cu khan sungah kar hnih hrawng ret asi. Cutiin reipi ret dingah tikhal kuang sung ret duh asile a hmaisa ah a rah cu tidai kang ko in hnul aw. Lingmaw ti pawl cu zal thawn ahleicein ret a tul lo. Thlan a suak dingih a tawt ol. A rim a thawt nak thawn a khat mi lingmaw pawl cu kumkhat sung rori ngah a theih ih olten a hawng hih a theih ruangah mi duh bik mi le a lar bik mi thingrah pawl sungah lingmaw khal a tel. Lingmaw cu rim thaw a nei zet ih a thaw zet mi thingrah asi ruangah upa, mino kum hril loin duh a si. Amah teih a um mi thingrah lakah minung pawl hrangah a tha mi thingrah phunphun sungah lingmaw khal a tel. Curuangah lingmaw rah le lingmaw kung pawl cu minung pawl san sau dingah a sang zet mi sii khuat asi thu kan ron lo sim thei a si.


Nauhak Phun 7 Tlawngta An Kap Ngah Ih Siizung In An Rak Tuamhlawm Duh Lo – Meifar\nNauhak Phun 7 Tlawngta An Kap Ngah Ih Siizung In An Rak Tuamhlawm Duh Lo\nJune 24, 2021 admin Lawrkhawm 0\nMandalay, Meiktila, Gway Tauk Kone khua ih um nauhak phun 7 tlawngta cu June 23 zan nazi 8:30 hrawngah zo ti theih loin an kap ngah. Bike thawn minung 3 an phuraw ih vengsung ah meithal an kap ciamco, nauhakte in meithal awn a theih veten an kuva dawr ihsin a tlansuak ih a kawng ah an rak kap ngah.\nMeithal kaptu 3 cu zo an si ti an thei hrih lo ih an tlanhlo hngal. Pyay Thar Yar Social Welfare Association pawlin an buaipi ih siizung dangdang ah an tlanpi rero nan zohman in an rak cohlang lo, ralkap in zan vahsuah an siang lo nan emergency in zanvar an tlankual rero ih an hlawhsam thotho.\nRunsuaktu mino 2 cu zanvar itthat loin an buaipi ih tu’khalah siizung an hmu thei hrih lo ruangah inn lamah an tlunpi. Ṭuanvo neitu in “Mizan ah hliamhma thawn inn ara thleng ih siizung dangdang ah kan tlanpi rero nan zohman in an rak cohlang lo.\nA thisen a suak tamtuk ruangah thisen suak nawn lo dingin kan tawnbet ih cozah siizungpi ah kan tlanpi, cutawk ihsin Meikhtila Military Hospital ah kan tlanpi sal ih an rak cohlang cuang lo ruangah ihkhun 1000 umnak Nay Pyi Taw cozah siizung ah kan tlanpi sal.\nThuhla a phunphun ruangah an rak cohlang lo ih Leway Hospital ah kan tlansal. Leway siizung ihsin ihkhun 200 umnak siizung ah, ihkhun 200 umnak siizung ihsin Sangha Hospital ah, Sangha Hospital ihsin Nay Pyi Taw ralkap siizung ah,\nNay Pyi Taw ralkap siizung ihsin siizung dangdang ah kan tlan rero nan tutiang siizung kan hmu thei hrih lo” a ti. Inn lamah an thei dandan in an tuamhlawm rero lai, a nunnak hrang a thinphang um tuk lo nan siizung ih tuamhlawm a ṭul tuk ti a si.\nMizan Ah Ralkap In Taungphila Ah Meithal An Hmetpuak Ih Tuizing Ah Ruang An Sar\nMalaysia Um Chinpa In Covid-19 Khamsii A Dawtnak Ih A Hmuhtonmi


Chin Cafang Kom Dan – Chin Tech Support\nPrevious Previous post: Chin National Day Thuanthu Van Cung Lian (UK) Thuhmaihruai Chin National Day ni cu kan umnak hmun tin kim ah sunglawi zet ih hman a si thlang ding. Himi ni ah, kan Chin nunphung, thuam le lam pawl hmuhnak kan nei hlei ah, himi ni hi ziangtin a rak cang ti khal sim ringring a si. Cutin kan sim tik ah, kan sim dan, a bang aw cio lo. Mi tampi cun Chin National Day cu hlanlaisan ih kan rak hman mi “Miuk dan” kha siatbal in danthar a si mi Democracy ah kan thleng ni, mi hrek cun, Falam ih mipi 5000 lenglo tong khawm in thu rel cat a si ruang ah, Chin mi lungrualnak kan lang ter ni, mihrek cun Feb ni 20 nihi kan Chin thuanthu ah thupi mi ni a si rengreng tin khal Feb ni 20 sunloihnak ni, ti vek in a phunphun in sim a si. Cun, hlanlai kan pi le pu pawl in, a sansan ih an rak hman mi, miuk dan hi, rothil pakhat ih kan kilkhawi sawn ding mi a si. Himi dan siatral in dan thar kan thleng ni hi National day tiah ko a tlak lo tiah a ti tu khal an um. Daan thleng ni meimei, National Day ih ko a tlak lo ti tu khal kan um. Cun, thuanthu kan sim tik khal ah kan sim mi kum le ni thla khal a bang aw lo. Tahthimnak ah Chin National Day Golden Jubilee Magazine sung ah Pu Vum Thu Mawng ih homi Chin National Union Organization le mirang pawl an tonawk ni hi Robert Siang Lian in 1938 ah a si tiah a ngan. Asinan, Mindat Zuzin in cun 1940 ah a si tiah a ngan. Cun, mipi rasuak zat an sim mi khal a bang aw lo. Pu Vum Thu Mawng te pawl an rak cangvainak ruang ah kaih an tuar ih, cui kaih an tuar ni khal cu mihrek in Feb 20, 1939 ah tin an sim. Mi hrek in Feb 25 1940 tivek in a dang dang in kan sim cio. Cun, February ni 20 ih mipi a ra suak tu khal 5000 an kim thei lo lawlaw, Falam vek khuate ah khawiah an riak ding tivek, mahte ruahnak in a cang theilo tiah a eltu khal kan tam zet. Hi thu pawl sim fiang ding ah le Chin National Day kan pu le pawl in ziangruang ah Feb 20, 1948 hi an rak hril timi pawl zingzoinak ka rak nei. Nan thei cia vek in, kan mah Chin mi ih ngan mi pawl cu pakhat le pakhat kan bang aw lo tik ah, mirang pawl ih rak ngan ta mi pawl hi zum a um bik ding tiah, hi thu pawl ih London ih The British Library ah le Yangon ih National Archive Department pawl ah records pawl ka va hawl. Ni bang aw lo mi tete sim fiangnak Thuanthu kanzoh hlan ah ni a bang awi lo mi tete sim fiangnak nei hmaisa sehla. Chin National Day ni ih kan sim tambik mi cu 1918 Feb ni 20 ah U Vum Thu Maung te ho in Maymyo ah Chin Education Uplift Society (CEUS) an rak din timi hi a si. Himi thu hi Evidence ngaingai in cu ka hmu thei lo. Chin National Day thuanthu a ngan tu le speech a pektu hrekkhat pawl ka sut tik ah, Chin National Day Golden Jubilee Maganzie ta an lak sin mi a tam. Pu No Than Kap ih “A critical analysis of Chin National Day” timi sung ah, cangantu Mindat Zuzin hnen ah hi thu thawn pehpar aw in a rak sut dah nan, khatlam in Evidence ngaingai an hmuh thei lo. Pu Than ih ngan mi sung ah cun himi ni ah CEUS in Chin ram ah Kawl ca zir an cawl ter mi an duh duhlonak an phung tiah a sim. The Chin Education Uplift Society (one of the leaders was Vawmtu Mawng) made a protest against the decision of the British authorities to rescind the teaching of Burmese language in Chinland. Ka zingzoi thei tiang ah cu, himi hi 1918 ah cu a cang thei ding a bang lo. Ziang ah tile U Vum Thu Maung thu research ka tuah tikah, a nih hi 1900 ah a suak ih, a kum 17 a ti ah Mirang ralkap a lut ih, kum 18 (1918) ah cun Laitlang ah Mirang ralkap thawn ral a do rero lai. Maymyo ih a umnak cu 1922 lam lawng in a si lai. Pu VTM ih kuttang ih hna rak ṭuantu Pu Sein Yaw Aung in cun, hi ni hi 1922 Feb 20 ni ah a cang mi a si tiah i sim. Cunah cu, U Vum Thu Mawng khal Maymyo ih ralkap a ṭuan lai fang a si ih a si ding a awm ang zet. Cun, Chin ram ih Chin (Laizo) ih cazir hmaisabik ih Falam tlawng ah a si ih, 1925 kum ihsin zir thok a si. 1925 ihsin Kawl cazir an cawl ih, English le Chin (Laizo) in an rak zir. Tlawng hmin khal Varnarcular School tiah an thleng. Thlanglam Chin ram ah Cho ca an neinak hi 1935 lawng in a si lai. Cunah, 1918 ahcun, cutin Kawlca zir lo ding ih thu tuahmi a um hrih lo ih, ziangbik si pei protest an rak tuah timi hi evidence ngaingai in ka hmu thei lo. Asinan, hihi cu analysis base in ka sim mi si. Cun, Chin National Union Organiztion (CNUO) hi 1928 Februay 20 ah din a si tin mi tam pi in an sim ṭheu. Asinan, Pu Vum Thu Maung ih Memoir sungah cun 1934 kum (ni le thla ngan lo) ah kan din thei tiah a ngan. A dang ni le thla pawl cu Mirang pawl ih rak ngan mi documents pawl ka hawl thei ih, an rak ngan mi ni le thla pawl tla cu. 1) Kanpetlet in Mirang le Chin mipi tonkhawmnak – 1940 February 20 (See Document 1) 2) Mipi ra suak zat – 1000-1500 (See Document 2) 3) U Vum Thu Maung homi pawlkom in duhlonak langtertu – 200-300 (See Document 2) 4) U Vum Tu Maung le a ho pawl kaih an tong ni le, Thuthangca (Thurihyah) in an kaih thu an suah ni 18 April 1940 (Thurihyah). (See Document 3) Mirang pawl ih rak ngan mi records hi a hnget khoh mi records a si tiah kei cun ka pom. Curuang ah, a tlun ah ni a bang aw lo mi tete pawl hi hmailamah himi attach ka tuah mi records in a ṭhathnem pi ding tiah zumnak ka nei. Chin Ram Thuanthu Tawi Mirang pawl in Chin ram in ra uk hlan tiang ah kan mah dan le nunphung ten, kiangkap ih cawhpawlhnak (influence) tel lo in kum rei pi kan rak ding. Tlaisun pawl cun Democracy dan vek in, misenpi ih hrilmi “Fahlam Council” in kum reipi a rak uk hai. Cucu, Kawlram ih Frontier Area Administration Director a rak ṭuan dah tu HNC Stevenson in Tashon Democratic Council tiah a rak ko. Pengdang ahcun hnam le khua kilkhawi theitu ding milai, micak le mi ralṭha pawl in miuk ah an rak hril ih, tesinfa sawng aw dan in kan rak ukawk. Miuk pawl khal cun, an mah pakhat ih thuneihnak ih uk si cuang lo in, vengsuak upa hril in, vengsuak upa pawl thawn thurawn aw hnu in thuṭhen a rak si. Vengsuak upa pawl cu Khuangcawi thei tivek, milian sung in rak hril a si. Chinram zaten political system pakhat tang ah kan rak um lo nan, hnam khat le hnam khat tonawk ih pehtlaihnak cu a rak um ring ring. Cun, sumdawnnak lam khal ah pengkhat le phengkhat ah thilri zuarnak le thlengawk khal kan rak nei. Khua le Khua, Hnam le Hnam khal cu thazang cuhawnak (power) hrang ah kan rak do aw theu. Lenglam ihsin kan Chin ram in ra do tik khal ah hnam khat le khat karlak ih buainak tete tan in, lungrual ten kan rak do. Chinram lak ding ih Mirang pawl do ding ah, Sizang, Sukte le Kamhau pawl khal hmunkhat ah kom aw ih Mirang pawl thawn nasazet in an rak do aw. Mirang ralbawi. Gen. George White in “ka dodah mi ral pawl ah ngah harbik le neh har bik an si” ti tiang in a rak sim dah. Chinmi pawl do awknak ah, ralthat lamih sunloihnak pekmi Victoria Cross tiang Mirang ralkap pawl in an rak hmu. Tlaisun khua khal ah Tlaisun, Zahau, Hualngo, Khuangli le Falam peng pawl an rak khawm awk. Hakha peng khal ah Zokhua le Sakta khal Sakta ah an rak khawm awk. Cun Zotung le Senthang pawl khal Khawpi khua ah an rak khawm aw ih, an za ten Fahlam pi thawn pehtlaihnak nei in Mirang pawl cu an rak do. Kan Chinram pi miin in rak do tik ah, hnam le peng sung ih kan dang awknak tete pawl tan san in kan Chinram humhim dingah lungrual zet in kan rak do. Mirang pawl in Chin ram an uk hnu ah, an mai hrang ih uknak olsamnak ding ah, Miuk pawl hnen ah thuneihnak tum zet pek in, Miuk pawl hmang in, kan ram in rak uk. Mi uk in mipi hnen ah siah an khong, cui siah pawl cu Mirang pawl thawn a hrek veve in an rak ṭhen aw. Cui siah pek mi pawl tel in Mirang pawl in Tlawng, Sizung, Lamzin pawl in rak tuah sak. 1930 hnu lam ih sin U Vum Tu Mawng ih homi Chin National Union Organization (CNUO) khal in mipi thazang thawn lungrual zet in zalennak ngah thei ding ah cangvaihnak nasazet in an rak nei. Kawlrawn ih zalennak ngahnak ding ih cangvaitu pawlkom pawl thawn khal pehtlaih awknak an rak nei. 1940 February ni 20 niah Mirang lamih thuneitu, Magwe Commissioner, Chinram Zipeng, Miuk, Khuauk pawl le U Vum Thu Mawng teih ho mi Chin National Union Organization pawl ton khawmawknak an rak nei ih Magwe Commissioner Mr.McCraken in, an dil mi pawl pek thei a si lo thu a sim tik ah duhlonak an rak lang ter. Chin ram Zipeng bawi in politics lam cangvaihnak neilo ding in ralrinnak tu le tu an pek. Asinan, an cawl duh lo ruang ah Mirang pawl in CNUO ih hotu pawl cu thawng an thlak. Hotu pawl thawng an tlak nan, mi dang an kai ih cangvaihnak an nor sinsin. Mirang pawl cun a cangvai tu pawl thawng an tlak vivo ih, cutin Chin mi hotu le mipi 135 lenglo an rak kai ih Falam, Hakha, Tedim, Mingyan le Katha thawnginn pawl ah thawng an rak thlak. Mi hrek cu Cooly tla an ṭuan ter. Leitlun ralpi voi 2 nak Chin ram ah a ra thelng tik ah, Mirang pawl cu India ah dung an sip ih Japan in rei lo te in rak uk. Chin ram ra kai tu Japan pawl khal Chin Hills Battalion, Chin Levies, Pu Vum Te Mawng homi ralkap pawl, Sukte/ Sizang Independence Army pawl le Mirang pawl in an rak dawi suak. Leitlun ralpi voi 2 nak a ṭheh hnu ah cun, Kawlram pi cu Zalennak ngah din din hmun a rak si thlang. Aungsan- Atlee cachuk hnu ihsin, tlangpar mi pawl in Burma ram sungah an tel duh a si ahcun an tel thei ti a si tik ah, ဖ.ဆ.ပ.လ cun Lai tlang ah ခ်စ္ၾကည္ေရးခရီစဥ္ in U Vum Thu Mawng le palai dang pawl a rak thlah. Cutin, Kawlram zalennak a ngah a si ah cun, Chin ram teh Kawlram ah kan kom ding maw timi thurel ding ah Miuk Pu Hlur Hmung, Pu Kio Mang le Pu Pum Za Maang le ṭonglettu Pu Kawl Sum cu 1946 kum ah, Panglong khua ih tuahmi thurelnak ah an rak tel. An ra tlun hnu, 1946 October thla ah Falam ah Chin ram kulh ih Miuk pawl le thuneitu 52 pawl ton khawm aw in thurelnak an rak nei ih, resolution pa 4 an rak suah. Cu pawl tla cu: 1) Chinram cu Mirang tangah um hrih ding, 2) Tlangparmi adang pawl thawn pawlkom aw ding,3) Chin mi pawl kan ṭhangso ih, kan mah hmailam thu kan mah ten kan lai rel thei ding dinhmun kan si ah cun, Burma ram kan kom ding, Cui din hmun kan si lo ah cun, Burma ram thawn a dang ten kan um ding thu an rak suah. Himi thurel nak tho tho ah, Pu Hlur Hmung, Pu Kio Mang le Pu Pum Za Maang tla cu 1947 ih tuah ding mi Panglong ah feh ding mi an lungkim. 1947 March 3-5 tiang Gangaw peng, Htilin ih tuah mi Chin-Bama Rualremnak (ခ်စ္ၾကည္ေရးညီလာခံ) cu Chin mipi 3000 le hotu thlanglam Chin ram ih sin U Vum Tu Mawng, saklam Chin ram ihsin Zokhua ihsin Pu Za Hu le Kawl aiawh in Dedok U Ba Cho thawn zatekom mipi 10,000 lai thurelnak an rak nei ih, hmailam ah bangrepten (တန္းတူညီတူ) in kan um tlang ding tiah lungkimnak an rak nei ih, Chin-Bama duhdawtawk nak theihternak lung khal an rak phun. 1947 ih tuahmi Panglong conference thawng in Kawlram pi sungah lut in Union of Burma tiih cang suak thei ding ah, kan pu le mi pathum pawl in hmin htoot nak an rak nei. Zalennak le Danthleng – Enquiry Commission 1948 January 4, niah Mirang hnen ihsin Zalennak kan ngah ih. 1947 Danhrampi vek in Chin Special Division hrang ah Chin Affairs Council (CAC) kan rak nei thok. CAC cun Chin ram ih ukawkdan thleng ding in hmaisabik ah an rak zuam. Mipi duhnak vek in, hlanlaisan ihsin Mirang san tiang kan rak hmang mi tesinfa sawngawk ih ukawkdan ihsin Democracy dan ih thleng ah Enquiry Commission cu Kumpi Acozah ih siannak in, 1948 kum Feb ni 6 ni ah an rak din. Enquiry Commission ih tumtah mi cu danthlengawk dingah Miuk pawl ih ruahdan le mipi ih ruah dan thei ding, Miuk dan thleng tikah Acozah ih thuneihnak hnaihnok lo ding dan pawl hawl in Kumpi Acozah hnen ah thuthunlut ding a si. Enquiry Commission cun 1948 Feb ni 12 ihsin ni 18 tiang Tedim, Falam le Hakha peng pawl ah mipi le Miuk pawl ih ruahdan an zirzoi. Cutin, an zirzoi rero lai cu Falam ih Kawlram pi Zalennak sunloihnak puaipi an tuah lai fang thawn a rak deng aw. Falam Khua ih Mipi 5000 tonkhawmnak Mi tampi cun, Falam ih mipi 5000 leng lo tonkhawm nak hi Miuk dan dunlonak thurel ding ih kokhawm mi ah an ruat ṭheu. A si hrimhrim lo, Kawlram pi Zalennak kan ngah mi sunloihnak ding ah tuahmi a rak si. Cutin mipi tampi an ra suak tik ah thurelnak khal an nei cih mi a si. Zalennak cu January ni 4 niah kan ngan nan, Rampi President rori le ramuk tu bawi pawl tel ding a si ruang ah Feb ni 19-22 ah an tuah naksan a si. Hi mi puai ah Rampi president Sao Shwe Taik a mah rori Falam ah a rak ra. Himi puai tuahnak ding hrang ah Kumpi Acozah ih budget Rupees/ 21000 an rak pek. Mi tampi cun Falam vek khua ah mipi 5000 rasuak thei cu a cang thei lo tiah an sim. Culai ih Hakha MP Pu Ro Thang in mipi 5000 kan kim a si tin a rak sim dah. Cun, culaiih Falam Zipeng Pu Tuang Hmung ih kumtin Report sung khal ah, mikhual 5000 lenglo kan nei tin a ngan mi kan hmu thei. Pu Tuang Hmung ih report sung ah Paletwa (culai in Rakhine saklam) ihsin palai pawl an ra thu, thupi zet in a ngan. Chin thuanthu ah hmaisabik thurelkhawm ih an ra telnak a si. Mi pakhat cu Paletwa ihsin Falam ah ke thawn rori a ra pok. Cuvek tho tho ih, himi puai le thurelnak ding hrang ah Kanpetlet, Matupi, Hakha le Tedim ihsin mikhual an ra suak cio. Falam peng sung ih Miuk pawl khal in, Falam ah pok cio ding in thu an rak suah. Mi hrekkhat cu, politics rel ding ah si lo in, Rampi President Sao Shwe Taik le Chin Affairs Minister U Vum Thu Mawng hmu duh ah an ra suak. Cui san ih a ra tel tu pawl ih simmi: Cozah hnatuan tu Pu Tuang Hmung ih Report hi kan hrang ah Evidence thabik a si. Kumpi Acozah ih budget Rupees 21000 a suah sak hi a rap thlak nasa. Culaisan ah siapi pakhat hi Repee 20 a rak si. Ralkap pakhat ih thlahlawh hi Rupees 15 a rak si. Budget le um, cuhleiah Chin thuanthu ah Chinmi pawl zalenzet ih thu an rel thei hmasabik can khal a si, cun Rampi President Sao Shwe Taike amah rori hmu ding thawn, mipi 5000 lenglo an ra suak cu mangbang a um lo nasa. Falam khua ih mipi 5000 Thurel khawmnak Thurel nak an thok pekte ah cun, Cozah lam ih palai, mipi lam ih palai tin palai teten thu an rel nan mipi pawl an tel vivo. Feb ni 20 niah Fimthiamnak lam, Harhdamnak lam le Transport lam thu pawl an rel. Cun, Enquiry Commission ih zingzoi rero lai mi ukawkdan thleng awk ding thu khal rel a si. Ukawkdan thleng aw ding ah Pu Thawng Za Khai in thu a thun lut ih Pu Sum Mang le Pu Thang Mawng in an lung kim pi. Hi thu hi can pek in an rel ih, a duh lo tu an um. Cuhrangah, meeting Chairman in Vote lak ding ih thu a rel cat. Vote an lak tikah ukawkdang thleng duh tu mipi 5000 an um ih, a duh lo tu 17 an rak um. Cutin, meeting Chairman in ukawkdan thleng ding in thu a rel cat. Pu Con Bik & Chin Chiefs Enquiry Commission ih Kumpi Acozah hnen ih pekmi Report Enquiry Commission cun, danthlengawk ding thu cu Feb 22-26 tiang zingzoinak an nei peh vivo. Feb ni 26 niah Cozah hnaṭuan Wanthock pawl thawn tonkhawm awknak an rak nei ih hmailam in an feh thei dan ding thu pawl an rak rel. Mipi in dan thleng ding an duh thu an hmu fiang nan, a san san ih kan rak hman mi dan hmakhatte ih thleng ding hi thil ol a rak si lo. Cutin, Enquiry Commission in an zingzoinak report cu Kumpi Acozah hnenah 1948 September ni 30 niah an rak pek. Report sung ih an dil mi cu, Miuk dan aiah Democracy dan hamng ding, cule Miuk pawl an sung lo nak ding in bawmnak pek ding pawl a si. Kumpi Acozah khal in lungkimnak a rak nei. Cutin, Chin Affairs Council in 1948 kum October ni 12 ih tuahmi Consstituent Assemby Parliament (တုိင္းျပဳျပည္ျပဳ လႊတ္ေတာ္ ညီလာခံ) ah danthleng ding cu Kumpi Acozah ih nemhnget nak a nei. Cun, Chin Affairs Council ih ngan mi “Chin Special Division Act 1948” khal cu nem hnget a si. Cui ni ihsin thok, Mirang pawl ih an rak tuah mi Chin Hills Regulation Acts 1896 cu a rak thi ih kan mah Chin mi pawl ih nganmi Chin Special Divison Acts 1948 rak hman a si. Chin National Day hrang ah “Ni” an hril 1948 ihsin 49 tiang, CAC cu danthleng aw ding, dan hmang ding mi pawl tuah, ṭhansonak lam le mipi hnen ih Democracy thu pawl zirhnak ah an can a cem ih Chin National Day hrang ziang khal an rak ruat man lo. 1950 kum ih sin Chin Affaris Council cun National Day nei ding thu an rel thok. Chin mi pawl hi Union of Burma sungah hmun dang dangah um hman seh la, unau suak khat, miphun pakhat kan si ruangah lungrualnak leh ṭuantlangnak a thupi tuk ti mi hi an rak thei. Curuangah Chin Affairs Council cun hmun kip ih um kan Chin miphun cu hmun khat ih kan hlawmkhawm thei nak ding le Politics lamah kan cak vivo theinak dingah “Chin National Day” kan neih a thupi ti an hmu fiang a si. Curuang ah 1950 October ni 9 ih tuah mi Chin Affaris Council Meeting ah U Vum Thu Mawng in National Day kan nei a ṭul, Cun National day hrang ah ni kan hril ding ih cucu tu niah kan nemhnget ding tiah thu a thun lut. U Vum Thu Mawng cun, ka thu thun lut nak san cu ram tin kim ah National Day an nei cio vekin kan nih Chin mi pawl khal National Day kan nei a ṭul ruang ah a si tiah a sim. Cui thu thun lut mi cu Matupi MP Pu Sang Nim ih a lungkim. U Vum Thu Mawng cun, hi thu hi, Chin Special Division Commissioner thawn nithum sung kan rel zo nan, kan ruah mi ni thum sung in, ziangmi ni bik hi National day ni ah kan nemhnget ding timi cu kan rel cat hrih lo. Kan ruah mi ni pawl tla cu Chin palai pawl Maymyo ih um Enquiry Commission ih feh ni, February ni 20 ih Falam mipi tonkhawm aw in danthlengding thu rel ni, Chin Special Division Acts dan kan hmang thok ni pawl an si. Capt. Mang Tung Nung cun 1948 Feb ni 20 ni, nazi 11 hi National Day ih tuah ding ah thu a thun lut. Pu Sang Ning in a lungkim pi. Meeting Chairman, U Lian Thum in cui thucu nan lungkim maw tin a sut tik ah, meeting kai cu U Vum Thu Maung, U Lian Thum, U Sang Ning, Capt. Mang Tung Nung le U Tuang Hmung pawl in lungkimnak an nei. Cuhnuah, U Sang Ning in a rel bet ih, February thla cu thlanglam Chin ram ah Lorawl lakcan a si ruang ah mipi an man lo ding, ni dang ah tuah sehla a ṭha sawn ding tiah a sim. December thla lo le January thla ah tuah sehla a rem cang sawn ding tiah a sim bet. Capt. Mang Tung Nung in mipi tonkhawm aw ding si lo ding National Day (အထိမ္းအမွတ္) hrangah kan hril tum mi a si tin a let. U Sang Ning khal in, thuthunlut ni ka elnak si lo tin a let sal. Cutin, meeting chairman U Lian Thum in Chin miphun hrang ah 1948 February ni 20 ni, zianglam nazi 11 hi National Day hrang ah siseh tiah nem hngetnak an rak nei ih, Cutin Chin National Day timi kan neih theinak a si. Thu an ṭhen hnu, 1951 kum ah a voi 1 nak Chin National Day cu sunglawi zet in Mindat khua ah an tuah. Himi thuan thu in kan hmu fiang mi cu National Day neih a thu pi dan an thei in, cumi hrang ah ni “nikhat” an rak hril suak mi a si. Chin National Day Ni Thleng 1956 ah Pu Za Hre Lian cu Chin Affairs Minister a rak cang tikah, hlanlaisan kan pi le pu pawl a sansan ih rak hman mi dan, kan hlon ni hi National Day in ret a tlak lo tin, National Day cu February ni 20 ihsin ni dang ah thleng ding in a rak zuam. Cui thu cu Parliament dan vek in thurelnak an rak nei ih MP 12 ih an lung kim ih MP pa 2 in an el. MP 2 a el tutla cu Pu Ro Thang le Pu Hrang Nawl an si. Parliament dan vek in, MP tamsawn ih lungkim a si ruang ah Chin National Day cu February ni 20 ihsin thawn a rak si. 1958 ah Pu Thang Lian cu Chin Affairs Minister a rak cang tikah, Minister a cang ding ih a tiam kam cia vek in, Chin National Day cu Feb ni 20 ah a thawn sal. Cu hnu ah Revolution Council le State Peace and Development Council pawl in Chin National Day ihsin Chin State Day ih thleng ding in an rak zuam nan tuni tiang ah hlawh tling nak an hmu lo ih Chin National Day tiah sunglawi zet in hmang ring ring a si. Thunetnak Ramtin kim ah National Day an nei cio. Cui National Day cu ziangruangah National Day an ti nak a sullam khal an bang aw cio. E.g. Norway, Denmark, India, Malta, Poland le Slovakia ram pawl ah si le Danhrampi an nei ni kha National day tiah an hmang. Aurstralia sile Europe ihsin an ram ih hmaisabik lawng a rak thleng ni kha National day tiah sunglawi zet in an hmang. Ram tampi cu United Kingdom, France tivek Colony kutang ihsin Zalennak an ngah ni kha National day tin an hmang. Ireland tivek si le biaknak lamthawn pehpar in St.Patrick Patron Saint day hi National day tin an hmang. Luxemburg tivek ram si le an Siangpahrang ih suahni kha National day tin an hmang. Ramtin kim ah National Day timi an nei thluh ih, ram khat le khat an nei dan le an hmang dan khal a bang aw lo. Leitlun ram tampi cun National day an nei cio vek in Kan nih Chinmi pawl khal, miphun pakhat kan si nak kumkhua a hmun thei nak ding ah, Miphun Ni (National Day) timi neih a tul tiah U Vum Thu Maung ih homi Chin Affairs Council cun thu an rak rel cet. Cui ni hrang ah, kan chin thuanthu ih ni thupi ni thum sung ah, Falam ih mipi 5000 lenglo tonkhawm in, ukawkdan thelng ding ih an rak lungkim ni, Feb ni 20 cu Chin National Day siseh tiah an rak hril a si. Chin National Day thuanthu kan zoh tik ah, Chin National Day nei ding ih kan pu le pawl in an rak relcat nak hi hlanlaisan ih kan pi le pu pawl dan an hua ruang ah a si lo. Kan Chinram cu, Miuk dan tang ah kan mah le nunphung ten, zalen zet in kum rei pi kan rak ding thei. Miuk pawl in khua le ram hrang ah a ṭha bik in khua an rak khang. Loram zem awk dan ah si seh, siah khawn dan khal ah si seh, nunphung lam ah si seh, an fimnak ih a daih sun, an ti thei tawk in, a ṭha bik in an rak uk. Leitlun ralpi voi 2 nak hnu, Chinram ih hmailam hrang khal ah Mirang, Kawl le Tlangparmi unau ding pawl thawn nasazet in thu an rak rel. Chinram hrang ah a tha bik in lai in rak rel sak. An mah ih zuamnak um lo seh la, kan hmailam thu cu rel theih a si lo. An mah in zuam nak ruang ah Zalennak khal kan ngah ih, tuni vek Chin National Day khal a cang suak thei nak a si. Chin National Day cu Miuk dan ih sin Democracy dan ih kan thleng ni tin Democracy dan sunloih ni khal a si lo. Democracy daan hi khuahlan ah Tlaisun pawl ih rak hman rero zo mi a si ih Chin ram hrang ah a thar a si lo. Democracy dan hi kan ram kiangkap ah a rak hmang hmaisabik tu lam kan si. Chin National Day cu, kan Chin thuanthu ah, Feb ni 20 hi ni thupi zet pakhat a si ruang ah khal a si lo. Ziangruangah Chin National Day um ding in, kan pu le pawl in an rak relcat timi hi thuanthu sung ah kan zohtikah, leitlun miphun tampi cun in National day an nei cio, kan nih Chinmi pawl khal in miphun pakhat kan si nak kumkhua a hmun thei nak ding ah, National Day kan nei a tul. Ziangruangah kan neih a tul tile Chin mi pawl hi unau suak khat, miphun pakhat kan si ih lungrualten kan ttuantlang thei nak ding ah le Politics lamah kan cak vivo thei nak ding hrang ah a si. Nan zate Happy Chin National Day…… References: The Chin Hills by Carey and Tuck Economic of Central Chin Tribes by HNC Stevenson Documents attached mi pawl cu Yangon National Archive Department ih lakmi pawl an si. Chin National Day by Hrangtar Nawnkhar. Hrangtar Nawnkhar hi Yangon, National Archive Department, Chin Files at Historical Research Centre, Yangon le Universitied Historical Research Center, Yangon ih ca pawl reference a lak mi Cabu tha tuk pakhat a si. 1951 Mindat Khua ih tuah mi Chin National Day ih U Vum Tu Maung sim mi Speech from Falam Centenary Megazine. U Vum Thu Mawng a mah rori ih ngan mi Memoir. 1964 kum ah a ngan. U Sein Yaw Aung, Vum Thu Maung thawn hna rak tuan tlang dah tu ih U Vum Thu Mawng thu a ngan mi. Private Archive. British Library ih ka lak mi Panglong Conference thawn pehpar mi paper pawl le tuhlan ih Chin thuanthu hrang ih ka rak khawl khawm mi pawl.\nNext Next post: Mino le Calai


Osama Bin Laden in France Cozah a Hro - Chinland Today Media\nOctober 30, 2010 9:58 am·0 comments\nObama India A Tlawng Ding\nUS President, Obama cun hmaithla November thla tirte ah India a tlawngding. India a tlawnnakah Obama hin US President, pawlih to nakding bulih an tuahmi Car tha cungcuang “the Beast” an timi a kengdingih, Meithal cerek menmen ih kahtlang theilo mi Car a si.\nHi Car hi General Motors pawlih tuahmi a siih, Cadillac Car tulai ih hmanrua thilri tha danglam phunphun thawi Special ih an tuahmi a si.Himi Car hi Obama in President, ih an laklut lai nikum January ni 20 ah khan Pennsylvania Avenue ihsin White House pannak ah a rakhmang zoih, Dollar 3.00.000 man a si.\nA sangka kharhi Inchi 8 ih sah thir tha danglam zetih tuahmi a siih, a tukverh thla lang khal Inchi 5 ih sah Cerek ih kah khalle a cerek thlalang sungih tangcih theidingih tuahmi a si.India ramsungah ziangvekin tikcu caan a hmangding ticu an felduh hrihlo.\nAl-Jazeera Website in a tarlang nakah France Cozah in an ramsung mipi pawl pun khawmnak hmun pawimawh ah Muslim nunau pawlin an hmai langlo ih an khuh thluh micu kham dingih dan an tuah ruangah Al- Qaida hotupa Osama Bin Laden cun sana zetin an sawisel tiah a tarlang.\nOsama Bin Laden cun France Cozah in dan an tuahmi Mulsim nunau pawlin an pahbalih France Cozah in a kai a si ah cun France mipawlin an tuar veding a si tiah a sim. Osama Bin Laden cun France Cozah in Muslim pawl a kai a si ah cun an mahkhal kaih an si ve dingih, France Cozah in Muslim pawl a that a si ah cun an mahkhal thah an si vedingih, France Cozah in Muslim pawl hrangih an hnawksak a si ah cun an mahkhal hnawksak ih tuah ve an siding tiah a sim.\nOsama Bin Laden cun Afghanistan ramih Al- Qaida pawl hrawngih mi hnawksak US ralkap pawl bawm dingih France ralkap tampi um pawlhin Al- Qaida pawl an hnaihnawkih, tuikum September thal ih Niger ih France ram minung 5 an rukhlo nak sankhal France ralkap pawlih thil timi phuba laknak a si tiah a sim.\nWashington Khawpi Leihnuai Lamzin Bomb Puah Tum Tu An Kai\nUS ram khawpi Washington DC ih leihnuai tlangleng lamzin pawimawh pawl Bomb ih puahsiat thluh tumtu Farooque Ahmed kum 34 micu mizan sunah an kaiih. Amah hi Virginia State ih Ashburn khua ih um a si. a thuhla an zinzawi nakah US Justice Department cun Farooque Ahmed hi Al- Qaida pawlthawi pehzawm awknak thazet neimi a si tiah an sim.\nFarooque Ahmed hin Arlington leh Washington DC leihnuai tlangleng lamzin pawlhi tikcu caan remcangih Bomb siat dingin voi 4 a rak zohthup rerozo ih, an kaih ngah hnuah Alexandria Federal Court ah hruai a siih, Court hmai khalah zianghman thiamthu rel a tumloih .sualnak thubuai 3 awrh ter a siih, a thubuai awrh miih thiamlo a co a si ah cun kum 50 thawngthlak theih a si.\nUS Vanzam in A Kap Sal\nMizan zing khawvang zawngah khan Pakistan ram thlanglam North Waziristan Province Ismail Jhel khua ih Tapung pawlih umnak hmunpi cu US ralkap raldo nak Vanzam Pilot umlo Drone in Missile in a kap ciamco salih minung 5 a kapthat ih midang ziangmaw zatin hriamhma an tuar. US ralkap pawlhin tihni sun khalah North Waziristan ramkulh ih Tapung pawlih Camp cu Drone Vanzam Missile in a kap ciamco zoih minung 6 a kapthat zo.\nRelzo vekin US ralkap pawlhin tui naite ihsin Tapung pawl kahnak ah Drone Vanzam hi an hmang luar ciamco ih, tuikum sunglawng hmanah himi Vanzam hmangin Tapung 300 zikte an kapthat zo.


Mikip In Hla An Sak - Chinland Today Media\nSeptember 22, 2009 11:35 am·0 comments\nCule vancung ah siseh, leitlun le leihnuai khal ah siseh, ti sungih a ummi khal in siseh, lei le van ih nunnak thaw a neimi hmuahhmuah in: “Bawi tokham ih a totu le Tuufa hnenah thangtthatnak le upatnak, sunlawinak le cahnak cu a kumkhua in um ko seh,” tiah hla an sak. -Thuphuan 5:13\n– Thusimtu 10-12\n– Kalati 1\nTthaal caan ih alak ih an hmuh ttheumi kan khua ih “Awnmawi Puai” pawl zoh khi nuam ka tizet. Awnmawi group pakhat cun hmel theihternak ih tawite ciar an ttongmi ah hi ti vekih hlasak le awnmawi tumtlang hi nuam an ti zia an sim.\nHi tivek ih awnmawi tum le hlasak tlangnak hin kumzabu tampi mipi pawl hmunkhat ah a hruai khawm zo. Khrih thluntu kan si vekin kannih khal mibur fate, hlarem bu, kan si hman ah Pathian thangtthatnak hla sak tlang hi kan zumnak phuanlangnak a si. Nikhat ni ah kannih khal thangtthatnak hlarem kan sak leh ding.\nDungthluntu Johan ih larnak hmuhmi ah mi malte in thangtthatnak hla thar an sak ih siar cawk lo vancungmi pawl in an run bet. An hlasakmi cu a thiisen in mi phunkip le hrinhnamkip rundamnak a petu Pathian ih Tuufano thangtthatnak hla a si (Thup.5:9). Pathian tokham hmai ihsin sak an thok ih vancungmi a thawngthawng le leilung le tipi sungih um sersiammi hmuahhmuah an ra tel ve. “Bawi tokham ih a totu le Tuufano hnenah thangtthatnak le upatnak, sunlawinak le cahnak cu a kumkhua in um ko seh” tiah hla an sak (c. 13). Thangtthatnak hlasak cu caan hmang ttha a si.\nBawipa, thangtthat theinak thlarau in pe aw,\nNa hmin kan thangtthat theinak dingah;\nLungawinak thinlung thawn thangtthat hla sak uh,\nA thlengh aw dah lomi Pathian thangtthat uh.\nAtu ih Khrih a theitu cun kumkhua in thangtthatnak hla a sak ding.\nA Nasazetmi Mangbangza


Mahte Thi Dingih Sidawt Siannak Australia, Victioria Ah Siannak Pe : Ziang A Si? - Chinland Today Media\nNovember 29, 2017 3:20 am·0 comments\nAustralia rampi rolrelnak cun nazi 100 lenglo thucuhawknak an neih hnu ah, ahmaisabiknak hrang Victoria State cu mahte thi dingih sidawt siannak tuini ah a pom fel ta riai.\nMahte thi dingih sidawt siannak timi cu mina pawl in an natnak tuar paih nawn lo ih an um tikah thihnak si dawt siatnak an nei thei tinak a si. Daan ih a sian cin ahcun sibawi pawl in thlaruk tiang lawng nung dam thei ding tihi an timi pawl hleiah natnak khrihkhan zet le harsatuk a tuar mi pawl in an hmang thei ding.\nHi sivai an hman hlanah mina pawl in sibawi thiamsang pahnih hnen ihsin siannak an lak hmaisa ta a ṭul ding. Cumi lawng siloin himi hmangthei dingin kum 18 tlun lam a si dingih Victoria State ah thla 12 um zo mi a si tengteng ding. Cun thuthluknak a tuah hlanah a thluak ruahfimnak felfai ten a nei mi a si ding.\nRorel innpi cun hmang dingin thutluknak a tuahfel zonan daan ngaingai ih hman theiding cu kum lailak hrawng lawng ihsin a si lai ding.\nNetherland ramhi leilung tlun ih sianak pe hmaisabiktu ram an siih 2002 ah an rak tuah zo. Tuah leitlun ram 26 pawl ah himi hi daan in a siang. A siannak ram pawl cu Australia, Belgium, Canada, Colombia, Denmark, Finland, France, India, Ireland, Israel, Japan, Latvia, Lithuania, Luxembourg, Mexico, Netherland, New Zealand, Norway, Peru, Philippines, Switzerland, Sweden, Turkey, United Kingdom, United States, Uruguay pawl an si.#